Мәжит Ғафури исемендәге Башҡорт академия драма театрында 18 октябрҙә СССР-ҙың халыҡ артисы, Салауат Юлаев исемендәге Республика дәүләт премияһы лауреаты Зәйтүнә Бикбулатованың тыуыуына 100 йыл тулыуға арналған концерт үтте. Ул тыуҙырған образдар арҡаһында уның исеме республикабыҙҙан ситтә лә киң билдәле. Башҡорт дәүләт театрының классик репертуарында Зәйтүнә Бикбулатова донъя әҙәбиәте классиктары Шекспир, Лопе де Вега, Пушкин, Гоголь, Островский әҫәрҙәре буйынса спектаклдәрҙә, шулай уҡ башҡорт һәм татар драматургтары пьесаларында бөтә төп ролдәрҙе уйнаны.\nЗәйтүнә Бикбулатованың юбилейына арналған кисә режиссеры, тамашасыларҙың иң яратҡан артистарының береһе, данлыҡлы уҡытыусының лайыҡлы уҡыусыһы Нурия Ирсаева премьера алдынан концерт сценарийы тураһында һөйләне, талантлы артист һәм педагог хаҡында үҙ иҫтәлектәре менән уртаҡлашты.\n- Зәйтүнә Ислам ҡыҙы беҙҙә Башҡорт сәнғәт техникумында беренсе курстан дүртенсе курсҡа тиклем уҡытты, - тине Нурия Исхаҡ ҡыҙы. - Ул беҙҙең иң хөрмәтле, иң яратҡан уҡытыусыбыҙ булды. Ул үҙенә лә, кешегә лә бик талапсан булды. Тексты уҡымай килһәк, Зәйтүнә Ислам ҡыҙы әрләмәй ине, ә матур зәңгәр күҙҙәре менән асыуланып ҡараһа, беҙгә бик ныҡ оят була торғайны. Ул беҙҙә сәхнә телмәрен алып барҙы, бер үк ваҡытта актер оҫталығына ла өйрәтте. Һүҙҙәрҙе дөрөҫ һәм аныҡ әйтеү генә түгел, ә тексҡа мөнәсәбәтеңде лә белдерергә. Шул саҡта образ барлыҡҡа килә - ниндәйҙер шиғыр йәки повестан өҙөк түгел, ә ҙур булмаған сәхнә әҫәре. Ул беҙгә беренсе курстан уҡ ошо оҫталыҡ дәрестәрен һалды. Шуға күрә башҡа педагогтарға беҙҙең менән шөғөлләнеүе еңелерәккә тура килде - Зәйтүнә Ислам ҡыҙы беҙҙе яҡшы әҙерләне. Ул беҙҙе, артист сәхнәлә уйнамай, ул сәхнәлә йәшәй, тип өйрәтте.\nНурия Исхаҡ ҡыҙы училищены тамамлап театрҙа эшләй башлағас, күп кенә спектаклдәрҙә ул яратҡан педагогы менән бергә уйнай.\n- Мин Зәйтүнә Бикбулатова героиняларының ҡыҙын йәки ейәнсәрен уйнай торғайным. "Ай тотолған төндә", "Дворяндар ояһы" спектаклдәрендә ул миңә бик тә оҡшаны. Был спектаклдәр ҙур уңыш менән барҙы, һәм бында Зәйтүнә Ислам ҡыҙының ҡаҙанышы ҙур булды. "Әсәйемдең сал сәстәре", "Айгөл иле" спектаклдәрендә уны әсәй ролендә бик тә яраттым. Ул бирелеп уйнауҙы талап итте, үҙе лә шулай эшләне. Хәҙер үҙем дә шундай.\nУҡыусыһының һүҙҙәренә ҡарағанда, тормошта Зәйтүнә Бикбулатова бик дөрөҫ, сәнғәткә тоғро кеше булған. Ул алдашмайынса, ике йөҙлөләнмәйенсә йәшәгән. Әгәр кешене яратмаһа - быны йәшермәгән. Үҙенә лә яҡын ебәрмәгән, үҙе лә яҡын килмәгән. Бик эскерһеҙ булған. Көлкөлө хәлдән рәхәтләнеп көлгән, күңелһеҙ хәлдәрҙә асыҡтан-асыҡ болоҡһоған. Бер ниндәй ҙә битлек кеймәгән.\n- Нурия Исхаҡ ҡыҙы, концерт сценарийы өҫтөндә эшләгәндә һеҙҙең өсөн иң мөһиме нимә булды?\n- Беҙ мөмкин тиклем һоҡланғыс артист Зәйтүнә Бикбулатованың бөтә тормошон күрһәтергә тырыштыҡ. Уның Башҡорт сәнғәт техникумына уҡырға инеүен, һуңынан театрға эшкә килеүен, уның сағыу ролдәрен һәм, ахыр килеп, 80 йәшлек юбилейын. Уның башҡарған тәүге роле - Мөхәмәтша Буранғоловтың мелодрамаһы буйынса "Башҡорт туйы" спектаклендә Гөлғәйшә. Концерт ошо спектаклдән өҙөк менән асыла. Әлбиттә, бөтә ролдәрен дә алманыҡ, ә этаплап, иң мөһимдәрен генә. Программала бөтәһе Зәйтүнә Бикбулатова уйнаған спектаклдәрҙән 11 өҙөк, улар араһында "Аҡсарлаҡ", "Филумена Мартурано", "Оҙон-оҙаҡ бала саҡ". Концертта ҡатнашҡан һәр артист Зәйтүнә Бикбулатова исеменән һөйләй. Был кисәлә сәхнәлә Гөлли Мөбәрәкова ла, Шәүрә Дилмөхәмәтова ла, Таңсулпан Бабичева ла һәм башҡа бик күптәр юҡ, ә тик Зәйтүнә Бикбулатова. Уның образын йәш һәм өлкән быуын артистарының тотош плеядаһы сағылдыра.\nУл бик уникаль шәхес булды, шуға күрә уның хаҡында бер концертта ғына һөйләп биреү бик еңелдән түгел. Сценарий өҫтөндә эшләгәндә бик күп материалдар файҙаланылды. "Оҙон-оҙаҡ бала саҡ", "Ай тотолған төндә", "Салауат" спектаклдәренән өҙөктәр менән ҡайһы бер видеояҙмалар, шулай уҡ фотографиялар һаҡланған. Зәйтүнә Бикбулатованың хатта ҡайһы бер сәхнә күлдәктәре табылды, артистар уларҙы сәхнәгә кейеп сыҡты.\n- Концерт театр репертуарына индереләме?\n- Концертты бер генә кис күрһәтмәй, уны мөмкин тиклем күберәк тамашасылар ҡарай алыуын теләр инек. Шуға күрә лә спектаклдәрҙән өҙөктәрҙе Зәйтүнә Бикбулатова яратҡан йырҙар менән сиратлаштырҙыҡ.


Рөстәм Хәмитов АҠШ журналистары менән осрашты // Сәйәсәт | новости башинформ.рф\nРөстәм Хәмитов АҠШ журналистары менән осрашты\n11:04, 11 декабря 2012 Сәйәсәт\n10 декабрҙә Республика йортонда Башҡортостан Президенты Рөстәм Хәмитов «Time» журналы хәбәрсеһе Алисса Эмброуз, «New York Times» гәзите журналисы Мэттью Брауэр һәм «Oil and GasYear» баҫмаһы мөхәррире Джозеф Хэммонд менән осрашыу үткәрҙе. Республика етәксеһе Башҡортостанды үҫтереү мөмкинлектәре тураһында һөйләне һәм журналистарҙың һорауҙарына яуап бирҙе. Президент үҙенең командаһының эшмәкәрлеген нисек баһалай, тип ҡыҙыҡһынды ҡунаҡтар.\n— Беҙҙең эшмәкәрлектең ҡайһы бер һөҙөмтәләренә баһа бирергә лә була, — тип яуап бирҙе Рөстәм Хәмитов. – Беренсенән. Республика заманса үҫешә башланы, донъяла һәм йәмғиәттә барған процестарға йөҙө менән борола. Һүҙ демократик азатлыҡ, аралашыуҙа асыҡлыҡ, үҙ фекереңде әйтеү мөмкинлеге хаҡында бара. Хатта оппоненттарым да, республикала «тын алыуы» иркенерәк була башланы, ти. Икенсенән. Төбәкте сәнәғәт йәһәтенән үҫтереүҙе дауам итәбеҙ, предприятиелар төҙөү өсөн инвесторҙар йәлеп итәбеҙ. 2013 йылда химия производствоһы, урман эшкәртеү, машиналар эшләүгә бәйле бер юлы бер нисә ҙур мега-предприятие төҙөргә ниәтләйбеҙ. 2014 йәки 2015 йылда был предприятиелар эшләй башлаясаҡ, тип уйлайым.\nАуыл хужалығы иҡтисадтың мөһим бер өлөшө булып тора. Беҙҙә халыҡтың 40 проценты ауылдарҙа йәшәй, был кешеләрҙе лайыҡлы хеҙмәт хаҡы түләнгән эш менән тәьмин итергә тейешбеҙ. Был заманса, яңы технология менән йыһазландырылған эш урындары булырға тейеш. Йәғни беҙ фермер хужалыҡтарын ойоштороуҙан тыш, ауыл хужалығының сәнәғәт өлөшөн булдырыу өҫтөндә лә эшләйбеҙ.\nӨсөнсө йүнәлеш – бизнесты, бәләкәй эшҡыуарлыҡты үҫтереү өсөн шарттар булдырыу. Сәнәғәт производствоһы күләмендә бәләкәй, урта бизнес яҡынса 20 процент тәшкил итә. Был күп түгел. Миңә башҡа һандар оҡшай – 30, 40 йәки 50 процент. Бындай һандарға ынтылырға кәрәк. Административ кәртәләрҙе кәметеү өсөн барыһын да эшләйбеҙ. Кешеләрҙе иҡтисади тормошҡа йәлеп итеү өсөн уңайлы мөхит булдырыу зарур. Был йүнәлештә ҡаршылыҡтар етерлек: муниципалитеттар, республика һәм федераль властар араһында вәкәләттәрҙең бүленмәгән булыуы. Беҙҙә ер ресурстары, милек комплексы насар ҡулланыла. Барлыҡ был мәсьәләләрҙә ҙур бюрократик процедураларға урын бар. Ҙур инвестор менән эш алып барғанда, уларҙың һәр береһенә шәхси ярҙам күрһәтәбеҙ. Бәләкәй бизнеста иһә тотош система кәрәк.\nДүртенсе йүнәлеш – йәмғиәтте мәғлүмәтләштереү. Мәғлүмәт йәмғиәтен булдырыуға булышлыҡ итергә теләйбеҙ. Аҡыллы йәмғиәт, электрон белем биреү системаһын булдырыу өҫтөндә эшләйбеҙ. Беҙҙә был йүнәлештә белгестәр әҙерләгән ҙур университеттар етерлек. Бындай мөмкинлектәр менән файҙаланырға тейешбеҙ. Мәғариф, мәҙәниәт өлкәләрен, интеллектуаль мөхитте үҫтереү мәсьәләләре лә мөһим. Республикала белем биреү системаһы ярайһы уҡ ҙур. Ул заманса, интерактив булырға тейеш, был йәһәттән дә эшмәкәрлек алып барыла. Алда һанап үтелгән һәр йүнәлеш буйынса ике йыл эсендә ниндәйҙер аҙымдар яһалды. Бындай ҡыҫҡа ваҡыт эсендә һәр тармаҡта ла ҙур алға китеш була алмай, әммә үҙгәрештәр бар.


Өфө халҡы гараждарҙы тейешле файҙаланмай | ГТРК «Башкортостан» — Новости Уфы и РБ\nБыл хаҡта ҡала хакимиәте ултырышында билдәләнде. Тимер бокстарҙың 9 процентында ғына автомобилдәр ҡуйыла, ҡалған гараждар келәт рәүешендә ҡулланыла. Ҡалала тимер гараждарға ҡаршы көрәш дауам итә. Мэриянан хәбәр итеүҙәренсә, яңы уҡыу йылы башланыуға, мәктәп тирәләренән рөхсәтһеҙ ҡуйылған бокстар алынасаҡ. Быйыл Өфө хакимиәте 600-ҙән ашыу гаражды һүтеү тураһында ҡарар сығарҙы.


24 Октябрь , 23:10\n- Ҡыҙым, Гөлнараға ярҙам итеүегеҙ сауаплы эш, ләкин өйөңә бик йыш юллатма. Йәш булһа ла, күҙе-ҡашы уйнап тора, бәлә булмағайы.\nСәйҙә, ҡалтыраныуын һиҙҙермәҫкә тырышып, тәҙрә янына килде. Зөлфәт һөйләүен дауам итте:- Беләм, һиңә еңел түгел. Һуңғы ваҡытта ғәйбәт менән ауыл тулды. Беләһеңме, Гөлнара ҡаты ауырый. Табиптар баланан һуң өҙлөккән, тиҙәр. Уны дауаханаға һалалар, әммә баланы ҡалдырырға урын юҡ. Ярҙам ит, зинһар… Ун биш көнгә генә.\n- Киләһе аҙнала әҙәби кисә була. Миңә “Кеше тормошонда изгелектең әһәмиәте” темаһы эләкте.Ул хәбәрен һөйләй-һөйләй әсәһен өй яғына ыңғайлатты. Сәйҙә ҡыҙының ҡыуаныслы-көйөнөслө һүҙҙәрен тыңлаған һайын, бөгөнгө көнгә тиклем оҙата килгән борсоулы уйҙарының аҡрынлап таралыуын, ҡурҡыу тойғоһоноң юғалыуын тойҙо. Гөлназ хаҡына ул Зөлфәтте кисерҙе, тыуған төйәген ташлап, бөтөнләй ят ергә килеп йәшәй башланы, барлыҡ туғандарынан, дуҫтарынан ваз кисте.Дөрөҫ эшләнеме? Был һорау уны оҙаҡ яфаланы. Баланы әсәһенән айырып, үҙенә гонаһ ҡына алды түгелме?Әммә Сәйҙә бөтә һөйөүен, әсәлек наҙын Зөлфәттең икенсе ҡатындан тыуған балаһына бүләк итте. Бер ҡасан да иренә үткән ваҡиғалар тураһында һөйләмәне, үпкә һүҙҙәрен әйтмәне.


«Уңыштарымды яҡындарыма бағышлайым» » журнал Башкортостан кызы | Башҡортостан ҡыҙы журналы\n«Уңыштарымды яҡындарыма бағышлайым»\n«Көн һайын нимәгә булһа ла өйрәнергә, бер ниҙән ҡурҡмайынса, яңылыҡтар асырға! Кеше булдырмаған нәмә юҡ был донъяла». Өфөлә иң билдәле имиджмейкерҙарҙың береһе булған Наилә Иҫәнованың тормош девизы был.\nБарыһы ла йоҡлап киткәс, серле тынлыҡта шым ғына бер ҡыҙыҡай һүрәт төшөрә. Уй-хыялдары килешле генә булып аҡ ҡағыҙға ята. Төҫтәр донъяһы, үҙенә ылыҡтырып, бар булмышын биләп ала... Ҡыҙҙарының гүзәллеккә ынтылышын, һәләтен күргән Ғәлиә Ҡотдос ҡыҙы менән Рәйес Шәрифрахман улы махсус ҡылҡәләм-буяуҙар, мольберт һатып ала, кескәй Наиләне художество мәктәбенә бирә. Осорға талпынғанда, төрлө сәбәп табып, юҡлыҡҡа, донъя мәшәҡәттәренә һылтанып, ҡанаттарын һындырмауҙары, киреһенсә, уға бар яҡлап таяныс булырға тырышыуҙары өсөн ғәзиздәренә ғүмерлек рәхмәтле Иҫәнова. Бәләкәстән етди, уйсан ҡыҙҙарының, үҫмерлек ҡорона еткәс, бер көн килеп гитарала уйнарға теләүен дә тейешенсә ҡабул итәләр. Спорт яратҡан, ҡул эштәре менән мауыҡҡан Наилә ижадҡа, матурлыҡҡа булған күңел талабын шулай ҡәнәғәтләндерә. Алдына маҡсат ҡуйып, уға табан эҙмә-эҙлекле барырға кәрәклегенә лә тап ошо осорҙа төшөнә. Бөгөнгө уңыштарының нигеҙе тап шул саҡта һалынғандыр, тип уйлай ул. «Юҡ» тигән һүҙҙе оноторға кәрәк. Барыһы ла маҡсаттар ҡуйып, шуға ынтыла белеүҙән һәм ихтыяр көсөңдән тора. Теләйем икән, эшләйем, булмағанды ла булдырам, тиергә кәрәк», – тип ҡабатларға ярата исеме республикала билдәле имиджмейкер. Бәхетле булыу өсөн нимә эшләргә, тип һораһалар ҙа, тап ошолай яуап бирә.\nҮҙен белгәндән алып, матур итеп кейенергә ярата ҡыҙыҡай. Күңеле теләгән, әммә кибеттә булмағанды тегеп кейә. Урта мәктәпте тамамлауға алдында һорау тыуа: рәссамлыҡҡа уҡырғамы, әллә кейем дизайнерынамы? Яҙмыш БДПУ-ның художество бүлегенә алып килә. Артабан Мәскәү дәүләт мәҙәниәт һәм сәнғәт университетында имиджмейкер һөнәренә эйә була.\n«Бөгөнгө шөғөлөм – шулай уҡ ижад ул. Бында ла төрлө төҫтәрҙе, үлсәмдәрҙе яраштыра белеү мөһим», – ти имиджмейкер, «Эго-STYLE» стиль мәктәбе етәксеһе Наилә Иҫәнова. Матур кейенеү серҙәрен асырға теләүселәр ҙә, модаға булған ҡыҙыҡһыныуын хоббиҙан һөнәргә әйләндерергә йөрьәт итеүселәр ҙә килә бында.\nИмиджмейкер эшенең маҡсаты – кемделер килешһеҙ күренгән кейемдәренән арындырып, яңыса биҙәндереү-төҙәндереүҙә түгел. Бурыс күпкә ҡатмарлыраҡ һәм етдиерәк – ҡатын-ҡыҙҙың тормош сифатын яҡшыртыу. Матурлыҡ эске тороштоң сағылышы икәнлеген төшөндөрә уҡыусыларына Наилә. Тыштан ялтырау ғына етмәй, төп шарт – сәләмәтлек, күңелең менән бай йөкмәткеле булыу. Ҡатын-ҡыҙға спорт менән дуҫ булыу бик файҙалы.\nКейемгә килгәндә, иң билдәле мода журналдары тәҡдим иткән нәмәләр ҙә барыһына берҙәй тап килеп бармай. Кәүҙәңдең, йөҙ-ҡиәфәтеңдең үҙенсәлектәрен иҫәпкә алырға кәрәк. Уныһына өйрәтеү еңелерәк. Ә бына гүзәл заттың үҙенә ышанысын ҡайтарыу күберәк көс талап итә. Бының өсөн һылыуҙарҙың күңелендә бер аҙ «ҡаҙынып» алырға ла тура килә.\n– Беҙгә килгән ҡатын-ҡыҙҙар эште «Мин ынтылған образ» тигән эссе яҙыуҙан башлай, – тип һөйләй Наилә. – Тышҡы ҡиәфәт тураһында булһа ла, бөгөнгөң, киләсәгең хаҡында уйланыу ул. Яҙып ултырғанда, бөгөн үҙенең теләгәненән ни тиклем алыҫ икәнлеген күреп, илап ебәргәндәр ҙә бар. Тормош мәшәҡәттәренә батып, йыш ҡына үҙебеҙ хаҡында онотоп ебәрәбеҙ шул! Ә бит бер ни ҙә ҡылмайынса, илап ултырһаҡ, күңелебеҙ теләгәндән йыраҡлаша ғына барасаҡбыҙ. Аныҡ маҡсат ҡуйып, шуға ынтылырға кәрәклеге көн кеүек асыҡ. Ниндәй ҡатын-ҡыҙ булырға теләйһең? Психология ҡанундары буйынса, киләсәгеңде күҙ алдына килтереп, уға ышанаһың икән, был хыялдарың тормошҡа аша.\nСтиль мәктәбендә дөрөҫ кейенергә генә түгел, үҙеңде тоторға, хатта нисек атларға, һөйләшергә лә өйрәтәләр. Белгес, медицина ярҙамы талап ителгәндә, кәрәкле йүнәлеш бирәләр. Тормошонда ниндәйҙер үҙгәрештәр булып, яңы баҫҡысҡа үрләгән ҡатын-ҡыҙҙар ҙа йыш килә. Әйтәйек, декрет ялында ултырыусы йәш әсәләрҙең һорауы күп. Тормошондағы мөһим ваҡиға кәүҙәһен тулыһынса үҙгәрткән, ул тулыланған йәки ябыҡҡан, үҙенең хәҙерге ҡиәфәтенә күнегә алмай бер була... Кемдер оло йәштә булыуына ҡарамай, артыҡ йәштәрсә кейенеүҙән туҡтамай, үҙенең хатаһын аңлай ҙа, тик ни эшләргә белмәй... Берәү тормошон бөтөнләй үҙгәртергә теләп, кәңәш һорап килә...\nКейем кеше тураһында үҙе һөйләгәнгә ҡарағанда ла күберәкте әйтеп бирә, тип һанай стилист. Был тормошта тотҡан урыны, биләгән вазифаһы, йәше, үҙенә һәм донъяға мөнәсәбәте, холҡо... – барыһы хаҡында ла «ҡысҡырып» тора. Кейемеңә ҡарап ҡаршы алалар, тигәне лә дөрөҫ. Эйе, аҡылыңа ҡарап оҙаталар, тик һинең өсөн мөһим булған ҡыҫҡа ваҡытлы осрашыуҙа белемеңде күрһәтергә ваҡытың етәме һуң? Эшкә урынлашырға килгәндә, тәүге осрашыуға барғанда... тышҡы ҡиәфәтең үҙең теләгәнде «күрһәтергә» тейеш.\nҠалабыҙҙың «тышҡы ҡиәфәтен» нисек ҡылыҡһырлай имиджмейкер? «Өфө халҡы тотороҡло, тыныс холоҡло, үҙенә иғтибар йәлеп итеү өсөн бик көс түкмәй. Ялтыр-йолторға ла иҫе китеп бармай. Шулай ҙа ҡатын-ҡыҙҙарҙың сағыуыраҡ кейенеүен теләр инем, – ти Наилә. – Заманса кейемдәргә милли үҙенсәлектәрҙе өҫтәге килә. Ҡыҙғанысҡа ҡаршы, беҙҙең модельерҙар араһында милли кейемгә, биҙәктәребеҙгә мөрәжәғәт итеүселәр һирәк».\nБуласаҡ шопперҙарға (кейем һайлауҙа ярҙам күрһәтеүселәргә) дәреслек яҙыу теләге менән яна Наилә, бер нисә йыл инде «түл йыйып» йөрөй. Әлегә Рәсәй стилистарынан был эшкә тотоноусылар юҡ, ти ул. Шулай уҡ стилистар өсөн ассоциатив карталар ҙа әҙерләй.\n«Ҡатын-ҡыҙ илаһи көскә эйә. Ул – ҡурсалаусы әсә, ғаилә усағын һаҡлаусы хәстәрлекле ҡатын, наҙлы һөйәркә, тыңлаусан бала, яуаплы хеҙмәткәр, кәрәк икән, уҡ-һаҙағын алып, яуға сығырға ла булдыра ала. Ғүмерҙең төрлө мәлендә был сифаттарҙың ҡайһыһылыр өҫтөнөрәк булып китеүе тәбиғи. Әммә, дөйөм алғанда, ошо бурыстарҙың һәр береһен тигеҙ алып барғанда, гүзәл зат үҙен бәхетле тип һанайҙыр. Грек мифологияһына таянып билдәләнгән архетиптарҙы өйрәнеү бик ҡыҙыҡлы. Ошо хаҡта семинар ойошторорға уйым бар», – тип ниәттәре менән бүлешә Наилә.\nЖурналыбыҙҙа «Камиллыҡҡа ынтылыш» рубрикаһындағы мәҡәләләре менән ҡыуандырған стилисты телевидениеға ла йыш саҡыралар. Башҡортостан юлдаш телевидениеһында кәңәштәре йыш яңғырай, «Вся Уфа», «Домашний» каналдарында тапшырыуҙар ҙа алып бара ул. Бөгөн гүзәл заттарҙы матур кейенергә өйрәткән Наилә үҙе кемдән өлгө ала, кемгә оҡшарға теләй? «Кумирҙарым юҡ, – ти ул. – Һөнәри йәһәттән дә, ҡатын-ҡыҙ, әсә булараҡ та, күп уҡыйым, фильмдар ҡарайым. Психология менән ҡыҙыҡһынам, эшемдә ҡулланам».\nЭйе, табыныу өсөн «йондоҙ»ҙарҙы ситтән эҙләмәй ул. Кемделер ҡабатларға тырышыу ижади кешеләргә хас сифат та түгелдер. Юғары уңыштарға ла тик үҙең өсөн генә ирешеүҙә мәғәнә юҡ, тип һанай. Барыһын да ғаиләһенә, ҡәҙерлеләренә ҡыуаныс килтереү, туғандары уның менән ғорурланһын өсөн эшләй. «Бер көн килеп, яҡын кешеләрем менән аралашыуға ваҡыт еткерә алмаған, уларға рәхмәтемде әйтеп бөтмәгән өсөн үкенеүҙән ҡурҡам», – ти ул. Хәҙер ата-әсәһе эргәлә, Өфөлә йәшәй. Йәйҙәрен иһә тыуған ерҙәрендә, Ишембай районы Һайран ауылындағы йорттарында, үткәрәләр. Наиләнең ҡыҙы Милена ла олатай-өләсәйҙәренә ҡунаҡҡа йөрөргә ярата. Ғәзиздәренең йылы өйөндә уянып, атаһы менән әсәһенең сәй эскәндә көңгөр-ҡаңғыр донъя мәшәҡәттәре хаҡында һөйләшеүен тыңлап ятырға ярата Наилә үҙе лә. Бына ҡайҙа ул бәхет, донъяның бөтөнлөгө!\nҮҙ ғаиләһе менән Раевкала йәшәгән Зөлфиә һеңлеһе юрист булып эшләй. Туғандар йыш күрешеп, аралашып тора.\n– Иң ҙур таянысым – тормош иптәшем, – ти Наилә. – Уның мине аңлауын, кәрәк саҡта иңен ҡуйыуын тойоп йәшәүгә ни етә! Хәләл ефетем миңә яратҡан эшем менән шөғөлләнергә мөмкинлек бирә. Ҡатын-ҡыҙҙың уңыш сере ғаиләһендәге яҡшы мөнәсәбәттәргә, бер-береңде аңлап йәшәүгә бәйле ул.\nҺәр кеше күңеле ятҡан нәмә менән шөғөлләнергә тейеш, тигән ҡарашта Наилә. Кемдер яҡындарын тәмле-татлы менән һыйларға ярата, кемдер техника яңылыҡтарын тиҙ генә отоп ҡуллана ала... Яратҡан шөғөлөңдө эш кеүек тә күрмәйһең бит, буш ваҡытыңды шуға йәлләмәй бирәһең, бынан көс, дәрт алаһың. Күңел ятмаған эштә лә, кәрәк тип, тырышырға, алға китергә, етәксе булырға, күп аҡса эшләргә мөмкин. Тик үҙеңде алдап йәшәү рәхәтлек бирмәй. Ғүмерҙе күҙҙе йомоп үткән кеүек була бит ул. Һөҙөмтәлә һаулыҡҡа зыян килә, бер-бер артлы күңелһеҙлектәр башлана. Һәр кемдең ниндәйҙер һәләте бар, үҙеңә хыянат итмәй, шуны үҫтерергә генә кәрәк.\n– Бына картинамды тамамлау өҫтөндәмен, – тип күрһәтә Наилә. – Был мауығыуым ғүмерлек. Кеше ҡиәфәте менән шөғөлләнгәндә лә төҫтәр, үлсәмдәр менән эш итергә тура килә. Һөҙөмтәлә, бына, хатта үҙемдең бер аҙ оҫтарғанымды, төҫтәрҙе лә яңысараҡ аса алыуымды тоям. Барыһы ла бер-береһенә бәйләнгән был донъяла...


Сығарылыш класы уҡыусылары өсөн Берҙәм дәүләт имтихандарының төп этабы тамамланды | ГТРК «Башкортостан» — Новости Уфы и РБ\n25 июня 2019 — 12:00 ГТРК «Башкортостан»\nРеспублика буйынса 19 мең бала имтихан тотто һәм ошо көндәрҙә Башҡортостан мәктәптәрендә 11-се класс уҡыусыларына өлгөргәнлек аттестаты тапшырҙылар. Бер түгел ике дәүләт имтиханын 100 баллға тапшырған Йоҡоһоҙ төндәр, борсолоауҙар артта ҡалды. Бөгөн улар ҡулдарына өлгөргәнлек аттестаты ала. Бер түгел ике дәүләт имтиханын -физика һәм профилле математика фәндәренән 100 баллға тапшырған Маргарита Сәғитова имтихан тапшырыуҙың йәшерен сере юҡ, тей. Йоҡоң туйыу, башта кәрәкмәгән уйҙарҙың булмауы, яйлы һорауҙар эләгеү һәм йылдар дауамында һалынған тырышлыҡ. Маргарита әле информатиканан имтихан һөҙөмтәһен көтә. Ә артабанғы хыялы – Мәскәүҙе яулау. Быйыл Өфөнөң 83-сө инженер лицейын 94 уҡыусы тамамлай. Шуларҙың 13-ө мәктәпте тик бишлегә генә бөтөп аттестат менән бергә миҙал да алды. Шулай итеп, әлеге ваҡытҡа, Башҡортостанда берҙәм дәүләт имтихандарында уҡыусыларҙың 88 эше 100 балл йыйған. Ә бына сит телдәрҙе 100 балға белгән уҡыусы булмаған. Башҡортостандың бала хоҡуҡтары буйынса вәкиле Милана Скоробогатованың да кесе улы мәктәпте тамамлай. Бала ата-әсәнең иң ҙур һәм мөһим проекты ти ул.Шатлыҡлы ла һағышлы ла мәл.Бөгөн уҡыусылар ҡулдарына өлгөргәнлек аттестаты алып бала саҡ менән хушлашты. Урта мәктәпте тамамлау кеше ғүмерендәге башланғыс, әммә мөһим этап. Алда ҡыҙҙар-егеттәрҙе яңы үрҙәр, маҡсаттар, оло еңеүҙәр көтә.


”Кешене рәнйетеүҙән ҡурҡам” Билдәле йырсының үҙенә талаптары ҡатымы?\nПресса ⇒ ”Кешене рәнйетеүҙән ҡурҡам” Билдәле йырсының үҙенә талаптары ҡатымы?\nАвтор: Гөлнур ҠЫУАТОВА/“Йәшлек”\nБашҡортостандың халыҡ артисы Римма АМАНГИЛДИНА тамашасы һөйөүен халыҡ йырҙарын башҡарыусы булараҡ яуланы. Шул уҡ ваҡытта “Ҡыпсаҡ ҡыҙҙары”, ”Сыҡма барыр юлдарыма”, ”Кисер” йырҙары менән ул үҙен эстрада йондоҙо итеп тә танытты. “Йәдкәр” фольклор ансамблендә хеҙмәт юлын башлаған Римма Зәйнетдин ҡыҙы бөгөн ниндәй уйҙар менән йәшәй? Йыр уның тормошонда ниндәй урын биләй? Бөгөнгө әнгәмә ошо хаҡта булыр\nБашҡортостандың халыҡ артисы Римма АМАНГИЛДИНА тамашасы һөйөүен халыҡ йырҙарын башҡарыусы булараҡ яуланы. Шул уҡ ваҡытта “Ҡыпсаҡ ҡыҙҙары”, ”Сыҡма барыр юлдарыма”, ”Кисер” йырҙары менән ул үҙен эстрада йондоҙо итеп тә танытты. “Йәдкәр” фольклор ансамблендә хеҙмәт юлын башлаған Римма Зәйнетдин ҡыҙы бөгөн ниндәй уйҙар менән йәшәй? Йыр уның тормошонда ниндәй урын биләй? Бөгөнгө әнгәмә ошо хаҡта булыр.\n–Һеҙҙәге үҙенсәлекле моң, ҡабатланмаҫ тауыш ҡайҙан? Матур тәбиғәтле Әбйәлил ерлеге һеҙгә ошо талантты бүләк иткәнме, Әллә ул тырышлыҡ емешеме?\n–Талант– тәбиғәт бүләгелер ул. Әсәйем матур йырлай торғайны, һирәк йырланған, быға тиклем ишетмәгән халыҡ ижады ынйыларын башҡарҙы. Уларҙы өйрәнмәп ҡалмауым өсөн һаман да үкенәм. Тик тырышлыҡһыҙ, талант менән генә йырсы булып булмай. Башҡорт халҡында йырламаған кеше юҡ бит ул. Кемгәлер был талант күберәк, кемгәлер әҙерәк бирелгән. Ә йырларға яратһаң, белем алһаң талант үҫә, камиллаша. Уҡығанда өйрәнгән күнегеүҙәр, уҡытыусының кәңәштәре йырсының тауышын эшкәртә, мөмкинселектәрен арттыра. Шулай уҡ, тауыш өҫтөндә эшләү туҡтап ҡалырға тейеш түгел, махсус музыкаль белем алғандан һуң да йырсыға эҙләнергә, өйрәнергә, ҡабатларға кәрәк.\nМәктәп йылдарында йырлап йөрөгәс үҙемдең теләгем, уҡытыусыларҙың кәңәше һәм әсәйемдең фатихаһы менән Өфөгә, сәнғәт училищеһына юлландым. Документтар тапшырырға килеп инһәм зал тулы кеше, конкурс ҙур. Танышҡан егет-ҡыҙҙарҙың һәр береһе музыка мәктәбен тамамлаған, үҙҙәрен иркен тота. Өмөтөм бер аҙ һүрелә биреп торҙо. Шулай ҙа, бәхетле осраҡ менән уҡырға инеп киттем һәм дүрт йыл белем алырға кәрәклеген белеп шаҡ ҡаттым. Бер ҡатлылыҡ менән, мин йырсы булыуҙы еңел һөнәр тип уйлап йөрөнөм. “Йырлар өсөн дә кеше дүрт йыл уҡыр икән!”– ошо уйым һаман да хәтеремдә. Тәүге осор тауыш асыр өсөн бирелгән күнегеүҙәрҙе эшләүҙән баш тарттым, классик музыканы аңлай алмай йонсоном. Ауылдан килгән ябай балаға оялыуҙы еңеүе лә рәхәттән булманы.\n–Уҡытыусығыҙ һеҙҙең оялыуҙы, аңламауҙы нисек ҡабул итте?\n–Мин уҡытыусы Фәрзәнә Фәтҡулла ҡыҙы Сәғитова класынада белем алдым һәм быны оло яҙмыш бүләге тип ҡабул итәм. Тәүге көндән үк мине аңлап, ҡурсалап, һаҡлап йөрөттө, бөгөнгө көндә лә минең ижадым, тормошом менән ҡыҙыҡһынып, кәңәштәрен биреп тора. Ул шул тиклем изге, киң күңелле кеше: һәр бер уҡыусыһы өсөн йылы һүҙ таба белә. Миңә лә оло өмөттәр бағаланы, ысын сәнғәт донъяһына илтеүсе юлға баҫтырҙы. Әрләп тә алыр ине, сабыр ғына итеп өгөтләп ултырғаны ла булды.\n–Ҙур сәхнәләге тәүге сығышығыҙ хәтерегеҙҙәме?\n–Эйе, Опера һәм балет театры сәхнәһендә ниндәйҙер ҙур концерт булды. Минең уҡып ҡына йөрөгән саҡ, Тәнзилә Үҙәнбаева, Хәйҙәр Бигичев, Зөһрә Сәхәбиева, Ғәли Хәмзин кеүек йондоҙҙарҙы күреп иҫем китте. Улар янына гримм бүлмәһенә инергә оялып, сәхнә артында ғына кейем алыштырҙым.\n–Һеҙҙе башҡорт ҡатын-ҡыҙҙарынан тәүге фотомодель тип тә атарға мөмкин. Матурлыҡ өсөн ваҡыт һәм аҡса йәлләмәйһегеҙме?\n–Йәш саҡта һәр кем матур, тигәндәй элек әллә ни әһәмиәт бирмәй торғайным. Ваҡыт үтеү менән эстетик матурлыҡҡа күберәк иғтибар бирә башланым. Сәхнә гүзәллекте ярата, был талаптарға мин дә яуап бирергә тейешмен. Үҙемде тәрбиәләп, ҡарап йөрөргә тырышам. Косметологтарға мөрәжәғәт итә башланым, дөрөҫ туҡланырға, күберәк йоҡларға тырышам, мунсаға йыш йөрөйөм. Йөҙөү менән шөғөлләнәм, сифатлы биҙәнгестәр, кремдар ҡулланам.\nСәхнәлә бөтөн иғтибарыңды йырға йүнәлтер өсөн тышҡы ҡиәфәтең камил булырға тейеш. Күлдәгем ҡыҫка шикелле, сәсем матур ҡуйылғанмы, тип уйлауҙар сығыш яһағанда ҡамасаулай. Шуға күрә һәр сығышым алдынан үҙемде энә күҙәүенән үткәреп алам. Килешле күлдәк, зауыҡлы биҙәүестәр һайлап, матур булып тамашасы алдына баҫам.\n–Йырсылар араһында ниндәйҙер йырҙы яратып та башҡара алмаған осраҡтар буламы?\n–Әлбиттә. Йырсы өсөн, шул йырҙы шул кеше башҡара, мин дә йырлай алам инде, тип репертуар һайлау дөрөҫ түгел. Һәр тауыштың үҙ йыры, үҙ мөмкинлеге була. Тембр, диапозон мөһим роль уйнай. Хатта йырҙың йөкмәткеһе лә йырсының күңеленә яҡын булмһа, халыҡ ҡабул итмәүе бар. Йыр– ул үҙе айырым фән, уға етди ҡарарға кәрәк.\n–Бөгөнгө көндә сәхнәлә йырлаусы “йондоҙҙар”ҙың күбәйеүе сәнғәттең, йырҙың бәҫен төшөрмәйме?\n–Был осраҡта ниндәйҙер ҙур фекер әйтер өсөн музыка белгесе булыу кәрәк. Йырҙың йыртығы юҡ, тиһәләр ҙә, шәхсән минең ҡарашым шундай: йырсы тигән ҙур исемде йөрөтөр өсөн махсус белем алырға кәрәк, репертуарың булыу шарт.\n–Улығыҙ Илнурҙа йырға һәләт бармы?\n–Бар, матур йырлай, бала саҡтан шиғырҙар һөйәргә яратты. Хәтере яҡшы, ҙур-ҙур текстарҙы һә тигәнсе ятлап ала. Тик беҙ уның сәхнә кешеһе булыуын теләмәнек, үҙе лә ҙур теләк белдермәне. Өфө яғыулыҡ-энергетика колледжында белем алды, әлеге ваҡытта әрме сафына саҡырыу көтәбеҙ.\n–Һеҙ филармонияның лекторийында эш башланығыҙ бит инде. Быны эстраданан китеү тип ҡабул итергәме?\n–Юҡ, бары тик һирәк сығыш яһарға тура киләсәк. Эшемдең төп йүнәлеше классик әҫәрҙәр булғас эстрадаға ваҡыт етмәй ҡала. Композиторҙар Риф Арыҫланов, Флүрә Үҙәнбаева, Фәрит Яҡшығолов ижад иткән йырҙар күңелемә ныҡ яҡын, киләсәктә улар менән бергә ижад итәсәкбеҙ. Йырҙы халыҡ хөкүменә сығарыу өсөн аранжировка эшләтеү, йырҙы өйрәнеү, тауыш яҙҙырыу кеүек мәшәҡәттәре бар, шуға күрә был процесс әкрен бара.\n–Уҡытыусығыҙ Фәрзәнә Фәтҡулла ҡыҙы тураһында йылы һүҙҙәр менән һөйләп үттегеҙ, ә үҙегеҙҙе уҡытыусы булараҡ һынап ҡарағығыҙ килмәйме?\n–Эшләп ҡараным, әле лә үҙем уҡыған Өфө дәүләт сәнғәт институтының этник музыка бүлегендә вокал дәрестәренән уҡытам. Бер аҙ ҡурҡыта: сөнки уҡыусының бөтә яҙмышы минең ҡулымда. Яңлыш алымдар менән, йәки өйрәткән күнегеүҙәр зыян килтереп йырсының тауышын ултыртырға мөмкин. Уҡыусыларым алдында оло яуаплылыҡ тоям.\n–Башҡорт ҡыҙҙарын данлап йырлаусы Римма Амангилдина тормошта ниндәй ҡатын?\n–Ҡәҙимге генә, ябай ғына кеше мин. Башҡорт ҡатындарына хас сабырлыҡ тураһында әйтеп үтер инем. Кешене ҡаты бәрелеп рәнйетеүҙән ҡурҡам. Өйҙө тәртиптә тоторға тырышам, бешеренергә яратам. Улымды иғтибарҙан, һөйөүҙән мәхрүм итермәй үҫтерҙем. Һөнәремде әллә ни ҙур күрһәткес итеп тоймайым, бары тик яратҡан һөнәремде башҡарам. Торош юлын бәрелмәй-һуғылмай ғына, һәүетемсә, матур итеп үтергә тырышҡан ҡатын мин.\n–26 март һеҙ тамашасылар алдында ҙур концерт программаһы менән сығыш яһарға әҙерләнәһегеҙ. Шул турала ла бер аҙ һөйләп алһағыҙ ине.\n–Концертымды шағирә Дилә Булгакованың шиғри юлдарынан алып “Ҡояшы таңым ата” тип атаным. Таң атыу менән күңел ниндәйҙер үҙгәрешкә ынтыла, өмөт уяна, хыялдар яңыра. Ул турала бик күп уйлана инем, ҡулыма шул шиғыр килеп эләккәс, тамашасы күңеленә лә йырҙарым менән яңы өмөттәр һалыу маҡсатында ошо исемдә туҡталдым. Концертта ижадташ дуҫтарым, хеҙмәттәштәрем йырсы Марсель Ҡотоев, музыканттар Азат Биксурин, Илшат Ишморатов, Илшат Мөслимов, Рим Гәрәев, Стәрлетамаҡ бейеү театрында эшләп йөрөүсе бер туған һылыуым Дамира Амангилдина, Уны Винер Камалов менән Эльмира Юлдашева алып барасаҡ, режиссеры һәм сценарий авторы Илшат Фәхретдинов. Программала яңы йырҙар менән бер рәттән халыҡ яратып тыңлаған элекке йырҙар ҙа яңғыраясаҡ. Тамашасыларымды концертымда көтөп ҡалам.\nГөлнур ҠЫУАТОВА, “Йәшлек”


Ағиҙел күпере асылды!\n30 Июль 2018, 18:27\nУҙған аҙнала ремонтланған Ағиҙел күпере буйлап яңы хәрәкәт схемаһы эшләй башланы.\n«Ҡаланан иҫке күпер буйлап ике һыҙат буйынса сығырға мөмкин. Әммә унан еңел транспорт ҡына үтә ала, йөк транспортына һәм автобустарға йөрөү тыйылған. Бынан тыш, күперҙә сәғәтенә 40 саҡрым тиҙлек сикләүе индерелгән», — ти белгестәр.\nИнгән ерҙә хәҙер махсус сикләү габарит ҡапҡалары һәм юл билдәре ҡуйылған. Күперҙә юл-патруль хеҙмәте экипаждары дежурҙа тора. Һыуыҡта Ағиҙел күперендә сикләүҙәр буласаҡ: улар тураһында киң мәғлүмәт саралары иҫкәртәсәк.\n«Күрше яңы күперҙә теге йәки был йүнәлештә һыҙаттарҙы арттырыу мөмкинлеге менән реверсив хәрәкәт һаҡланасаҡ — өс һыҙат ҡаланан сығыуға һәм өс һыҙат — инеүгә», — тип билдәләй белгестәр.\nШул рәүешле, Башҡортостан Башлығы Рөстәм Хәмитовтың күперҙе ремонтлау буйынса йөкләмәһен юл хеҙмәткәрҙәре, Өфө хакимиәте, республиканың Транспорт һәм юл хужалығы буйынса дәүләт комитеты хеҙмәткәрҙәре үтәне.\nХәтерегеҙгә төшөрәбеҙ, Ағиҙел күперендә деталдәрҙең туҙыуы сәбәпле быйыл ҡышҡыһын йөк машиналарына хәрәкәт сикләнде, һуңынан транспорт өсөн юл тулыһынса ябылды..\nӘйткәндәй, 2018 йылда Башҡортостанда Әлшәй, Баҡалы, Балаҡатай, Белорет, Бүздәк, Ғафури, Дүртөйлө, Иглин, Илеш, Ҡалтасы Шишмә, Кушнаренко, Учалы, Хәйбулла һәм Саҡмағош райондарында 20 күпер ремонтланасаҡ йәки реконструкцияланасаҡ. Был маҡсатҡа ҡаҙнанан 290 млн һумдан ашыу сумма йүнәлтеләсәк.


8 Июль 2021, 10:38\nӘл-Инширах» сүрәһе серҙәре Кем булһа ла был сүрәне биш фарыз намаҙҙың тәсбих-зикер доғаларынан һуң даими уҡыуҙы ғәҙәткә индерһә, Хаҡ Тәғәлә уға эштәрендә ҡулайлыҡ бирер, ризығына муллыҡ килтерер, хәсрәттәрен юҡ итер, көтмәгән ерҙән ризыҡландырыр.\nКөн һайын был сүрәне духа намаҙы ваҡытында 200 мәртәбә уҡыусы кеше ҡайһы бер күҙгә күренмәҫ нәмәләрҙе күреү, илаһи серҙәрҙе белеү һәләтенә эйә булыр.\nКүңел тарлығынан, эс бошҡандан ҡотолоу маҡсаты менән был сүрәне даими уҡыу тәҡдим ителә.\nЙөрәге, күкрәге ауыртҡан кеше һәр ваҡыт был сүрәне уҡырға тейеш. Бер юлы 7-шәр мәртәбә уҡыуҙың файҙаһы ҙур.\nЭсендә төрлө таш, ҡом, тоҙо булғандар әлеге сүрәне һыу өҫтөнә уҡып, шул һыуҙы эсһә, хәлдәре еңеләйер.\nБерәү «Әл-Инширах» сүрәһен яңы күлдәк кейгәндә йәки һаҡал-сәстәрен тарағанда уҡыһа, фәҡирлек йөҙөн күрмәҫ, иншаллаһ.


«Горняк» хоккей клубы — Башҡортостандың Учалы ҡалаһында 2012 йылда Рәсәйҙә ойошторолған шайбалы хоккей буйынса команда. 2013 йылда Юниорҙар хоккей лигаһы чемпионы исемен яулай һәм шул йылдан башлап Йәштәр хоккей лигаһы беренселегендә сығыш яһай башлай. Шунда өс йыл эсендә бер тапҡыр чемпион була, Региондар кубогын яулай (2016) һәм көмөш миҙалдарҙы еңә (2015). 2016 йылдан башлап Милли йәштәр хоккей лигаһында ҡатнаша. Тәүге миҙгелендә уҡ чемпион була һәм үҙендә Региондар кубогын һаҡлап ҡала.\n10.1 Юғары хоккей лигаһында\n10.2 Уйынсылар рекордтары\n2019 йылға тиклем эмблемаһы\n2017 йылдан башлап «Горняк» Континенталь хоккей лигаһында сығыш яһаған «Автомобилист» хоккей клубының фарм-клубына әйләнә һәм Юғары хокей лигаһында сығыш яһай башлай. Команданың баш тренеры итеп Венер Сафин ҡуйыла. «Горняк» тәүге миҙгелдә плей-оффҡа эләгә алмай һәм даими миҙгелде 23-сө урында тамамлай. Команданың һөжүмсеһе Никита Сетдиков 53 мәрәй йыя — лигала был миҙгелдә уға тиң булған уйынсы булмай. 2018 йылдың 21 ноябрендә команданың баш тренеры итеп Олег Леонтьев ҡуйыла. Даими миҙгелдә «Горняк» 56 осрашыуҙа 49 мәрәй йыя һәм плей-оффҡа эләгә алмай ҡала.\n2019/2020 йылдар миҙгелендә «Горняк» 54 осрашауҙа 70 мәрәй йыя һәм тәүге тапҡыр ЮХЛ төп призы — Петров кубогы өсөн плей-офф уйындарына сыға. Шунда тәүге раундта Санкт-Петербургтан «Динамо» хоккей клубына серияла 1-4 иҫәбе менән отола.\n2017/18 52 17 1 1 0 5 28 132—158 60 23 Плей-оффҡа эләкмәйҙәр\n2018/19 56 17 1 4 0 5 29 160—175 49 24 Плей-оффҡа эләкмәйҙәр\n2019/20 54 25 3 4 4 2 16 136—111 70 11 1/8 финалында еңеләләр: 1-4 («Динамо» СПб)\nДиректор Махмутов Раушан Алекович\nСпорт директоры Нургәлиев Айрат Фанил улы\nТехник администраторы Аимнов Роберт Миҙхәт улы\nТабип Латыпов Руслан Рәмил улы\nМассажит Сәғитуллин Иршат Урал улы\nТренер — Алексей Симаков\n1 Владимир Галкин 15 июнь, 2000\n77 Георгий Романов 15 декабрь, 1999\n99 Даниил Яковлев 2 ғинуар, 1999\n11 Дмитрий Бухряков 11 февраль, 1999\n22 Максим Озеров 23 март, 1998\n33 Иван Сушинский 24 апрель, 1997\n38 Кирилл Галюк 31 ғинуар, 1999\n44 Никита Волосенков 12 март, 2000\n50 Александр Щемеров 2 июнь, 1997\n57 Александр Севостьянов 7 ғинуар, 1998\n73 Егор Цветков 2 февраль, 1996\n74 Семён Переляев 24 август, 1999\n87 Александр Фёдоров 15 июль, 1999\n93 Глеб Мальцев 20 июнь, 1998\n96 Владислав Леонтьев 6 июнь, 2000\n3 Александр Дербенёв 14 июль, 1998\n10 Михаил Калашников 13 октябрь, 2000\n13 Сергей Колесников 13 октябрь, 1999\n14 Андрей Гришаков 17 май, 1999\n16 Дмитрий Носков 3 октябрь, 1997\n17 Герман Грачёв 28 декабрь, 1999\n19 Константин Суслов 19 ғинуар, 2000\n24 Дмитрий Жукенов 24 март, 1997\n25 Никита Сетдиков 27 май, 1995\n27 Антон Ковалёв 3 июль, 1997\n28 Владимир Кузнецов 18 февраль, 1998\n37 Егор Баранов 27 декабрь, 1998\n43 Павел Воронков 13 октябрь, 1998\n51 Владислав Бухаров 15 октябрь, 1999\n63 Данил Мыльников 11 сентябрь, 2002\n81 Михаил Назаров 27 август, 1996\n91 Денис Еркин 5 март, 1998\nДмитрий Арсенюк (2018—2019)\nДенис Миңлеғалиев (2019—ә.в.)\n1 ! Н. В. Парышев иҫтәлегенә турнирҙа өсөнсө урын (2019).\nБер гол да үткәрмәйенсә иң ҙур айырма менән еңеү: 8:0 «Юниор» Ҡурған (2016/17), «Молот-Прикамье» Пермь (2018/19).\nИң оҙон еңеүҙәр серияһы: 17.\nИң оҙон еңелеүҙәр серияһы: 7.\nБер гол да үткәрмәйенсә иң ҙур айырма менән еңеү: 8:0 «Молот-Прикамье» Пермь (2018/19).\nИң ҙур айырма менән еңеү: 8:0 «Молот-Прикамье» Пермь (2018/19).\nЕңеү килтергән иң һөҙөмтәле уйын: 8:3 «Спутник» Түбәнге Тагил (2017/18), 9:2 ЦСК ВВС Һамар (2018/19), 8:3 «Металлург» Новокузнецк (2018/19).\nЕңелеү килтергән иң һөҙөмтәле уйын: 4:9 «Торпедо» Усть-Каменогорск (2017/18).\nИң оҙон еңеүҙәр серияһы: 5 (2019/20).\nИң оҙон еңелеүҙәр серияһы: 7 (2017/18).\nИң куп уйын үткәргән уйынсы: Дмитрий Антонов (268).\nИң күп мәрәй йыйған уйынсы — Дмитрий Антонов (245).\nИң куп гол индергән уйынсы — Дмитрий Антонов (103).\n↑ Заключили договор с «Горняком» 2015 йылдың 9 ноябрь көнөндә архивланған.\n↑ На пост главного тренера Хоккейного клуба "Горняк" назначен Леонтьев Олег Юрьевич\nhttps://ba.wikipedia.org/w/index.php?title=Горняк_(хоккей_клубы,_Учалы)&oldid=1052289 ҡабул ителгән\nБыл бит һуңғы тапҡыр 19:07 9 август 2021 үҙгәртелгән.


Милли проекттар » Страница 8 » Архив газеты "Йәшлек"\nАғиҙел өҫтөндә күк күкрәне Башҡортостан » Милли проекттар\nОйоштороу эшендә ярҙам итергә вәғәҙә бирҙеләр. Сөнки һәүәҫкәр тарихсыларға, йәмәғәт башланғысында хәрәкәт иткән хәрби-тарихи клубтарға пиротехника ҡоролмаларын, петарда, тарихи кейемдәр, ҡорал өлгөләрен табыу, уларҙы эшләү өсөн күпме аҡса киткәнен һанап тороуҙың кәрәге юҡ. Сөнки бөгөн халыҡҡа тамаша кәрәк. Бына шул сығымдарҙың етмәүе, бағыусыларҙың аҙ булыуы арҡаһында фестивалдә кәрәкле булған бронекатерҙы килтерә алманыҡ.\nМөғжизәгә ышанығыҙ! Башҡортостан » Милли проекттар\nйәки «Үҙ йортоң» республика программаһы Өфө районының Шамонин ауылында уңышлы тормошҡа ашырыла\nОшолайтып баш яҙып ҡуйыуым юҡтан түгел. Ауылдан килеп, Өфөлә төпләнеп ҡалырға теләп, бер нисә тиҫтә йыл дөйөм ятаҡтарҙа йәшәгән, фатирға инеп торған хеҙмәттәштәремдең баш өҫтөндә, ниһайәт, күк көмбәҙе асылыуға насип иткән икән – республикабыҙ етәкселегенең хәстәрлеге арҡаһында «Йәшлек» гәзите коллективының яртыһынан күберәге өйлө булырға йөрөй. Эйе, быға тиклем 29 гәзит хеҙмәткәренең тик алтауһының ғына үҙ фатиры булған булһа, хәҙер, Аллаһы бойорһа, бер нисә айҙан ҡалғандарҙың да үҙ нигеҙе буласаҡ. Ошо үҙе мөғжизә түгелме ни?!\nҒорурланам һинең менән, ауылым! Башҡортостан » Милли проекттар\nКире ҡайтырға << 1 4 5 6 7 8 9 10 11 12 19 >> Киләһе бит


Өфөнөң Черниковка биҫтәһендә ер убылған\nКисә кис Интернационал урамы 193\_2 һанлы йорт ихатаһында «Лада Калина» маркалы автомобиль ер аҫтына китә. Авария урынына шунда ҡотҡарыусылар хеҙмәте саҡырыла. Асыҡланыуынса, һыу үткәргес торбаһы ярылып ер ҡатламы йыуылған. Соҡорға йыйылған һыу бер-нисә сәғәт дауамында һурҙырыла, эргәләге йорттарҙа һыуыҡ һыу менән тәьмин итеү ваҡытлыса туҡтатылып тора.\nГалина Колпащикова Черниковка биҫтәһендә йәшәүсе: «Ишегебеҙгә күршем шаҡып бер машина ер аҫтына убылған, эргәһендә һеҙҙеке тора тине. Йүгереп сығып автомобилде ҡабыҙҙым. Пассажир ултырғысы яғынан инергә тура килде. Бер тәгәрмәсе соҡорға төшөп бара ине инде. Күрше тартып сығарып өлгөрҙө».\nУбылған ерендә «Лада Калина» биш метр тирәһе ер аҫтына киткән. Мәғлүмәттәр буйынса тимер ат әлегә тиклем сығарылмаған. Уны ер менән күмеп ҡуйырға хәл ителгән. Өфөлә ер убылыу осрағы тәүгеһе түгел, әммә был тиклем үк күләмдә булғаны юҡ ине.


Мышыға яңы төйәк - Bash.News\nМышыға яңы төйәк\nМышыға яңы төйәк https://bash.news/news/86756_myshya_yay_tjk\nБүреләр тырнағынан иҫән ҡотолған мышы балаһы Ғафури районы Ибраһим ауылынан Кушнаренко районы Күләш күле янындағы айырыуса һаҡланған тәбиғәт биләмәләре дирекцияһы ҡарамағына тапшырылды. Иҫегеҙгә төшөрәбеҙ, мышы балаһы өс аҙна элек балыҡсы һәм егерҙәр ярҙамында ҡотҡарылғайны. Уны Килмөхәмәтовтар тәрбиәләп, ҡурсалап торҙо.\nЕгерҙәр януарҙы артабан да тәрбиәләү һәм дауалау һөҙөмтәле булһын өсөн Кушнаренко районына ҡырағай хайуандарҙы яҡлау һәм һаҡлау үҙәгенә күсерҙе. Мышы балаһын яңы төйәгенә беҙҙең ижади төркөм дә оҙатып барҙы.\nМышы балаһы үҙен ҡотҡарыусы Мансаф Килмөхәмәтовҡа бик тиҙ эйәләшкән. Өс аҙна эсендә ҡырағай мышы балаһы хәстәрлекле, изге күңелле хужалар ярҙамы менән нығынып, ашай башлаған. Ҡушаматы ла бар хәҙер. Малай. Килмөхәмәтовтар малайҙы бағып, даими хәстәрлек күреп торған.\nҮткән килгәнебеҙҙә был мышы балаһының хәле бөтөнләй мөшкөл ине. Хәҙер ул үҙ аяҡтарында баҫып тора,кешеләрҙән бөтөнләй өркмәй.\nМалай ҙа үҙен аҫрап, тәрбиәләп торған хужалары менән хушлашыу минуттарын ауыр кисерҙе. Мышы балаһын егерҙәр һәм хужа әкрен ген ыңғайлатып, махсус арбаға күсерҙе. Аяҡтары ауыртмаһын өсөн бесән түшәнеләр, ә арбаның өҫтө брезент менән ҡапланасаҡ. Бындай шарттарҙа мышы балаһы 200 cаҡрымдан ашыу юлды ла еңел үткәрәсәк.\nМышы балаһын ҡотҡарып, тәрбиәләп торған Килмөхәмәтовтар ғаиләһенә "Аҡккүл" дәүләт заказнигы дәүләт инспекторы яңы йыл күстәнәстәре лә тапшырҙы. Өс аҙна буйы ҡырағай йәнлекте йорт шарттарында аҫрап, тәрбиәләп, тейешле шарттар булдырғаны өсөн рәхмәт һүҙҙәрен еткерҙе.\nКилмөхөмәтовтарҙың ғаилә ағзаһы кеүек булған мышы балаһы Күшнаренко районына Күләшкә, Ҡырағай хайуандарҙы ҡотҡарыу үҙәгенә юлланды. Ике сәғәттән ашыу сәфәрҙе мышы балаһы еңел кисерҙе. Бәләкәй йөрәге менән әллә күпме көсөргәшен үткәрергә өлгөргән Малайҙы бында күптән көткәндәр.\nМалайға яңы мөхиткә өйрәнәһе, яңы дуҫтар табаһы бар. Малай башта бер ни тиклем ҡаршылашып торҙо, әммә һуңынан күнеп, яңы йортона табан атланы. Уны егерҙәр мул күстәнәстәр менән ҡаршыланы. Талсыҡҡан мышы балаһы имән япраҡтарын тәмләп ауыҙ итте.\nМөнир Иҙрисов, айырыуса һаҡланған тәбиғәт биләмәләре дирекцияһы белгесе: “Ашаған малда өмөт бар, тиҙәр. Артҡы аяғы йүнәлмәй, ғүмер буйына инвалид. Йәйгә тиклем ҡараясаҡбыҙ”.\nТаһир Хисмәтуллин, "Аҡкүл" дәүләт заказнигы дәүләт инспекторы: “Вольерҙан йыраҡ китмәйәсәк. Ҡарап торасаҡбыҙ. Уға кеше ярҙамы кәрәк”.\nКушнаренко районында урынлашҡан ҡарағай йәнлектәрҙе ҡотҡарыу үҙәгендә малайға бөтә шарттарҙар ҙа булдырылған, уға аяғын дауалау өсөн махсус ветеринар ҙа тәғәйенләнәсәк. Яҙын ныҡлап аяҡҡа баҫҡас, Әлмира менән Мөнир Килмөхәмәтовтар уның янына мотлаҡ хәл белешергә килергә йыйына.


Мостай Кәримдең тыуыуына 100 йыл тулыу республикала киң билдәләнәсәк | ГТРК «Башкортостан» — Новости Уфы и РБ\nМостай Кәримдең тыуыуына 100 йыл тулыу республикала киң билдәләнәсәк\n13 июня 2019 — 13:10 ГТРК «Башкортостан»\nХалыҡ шағирының “Беҙҙең өйҙөң йәме” повесына нигеҙләнеп төшөрөлгән “Һеңлем” фильмы Мәскәү ҡалаһында күрһәтеләсәк. Башҡорт фильмын Рәсәй режиссеры Алексадр Галибин төшөргән. Өфө ҡалаһында иһә премьера 21-се сентябрҙә дәүләт концерт залында буласаҡ. Мостай Кәримдең юбилейына бәйле төп саралар 2019 йылдың икенсе яртыһында ойошторола, тип билдәләнде республика Хөкүмәтендә үткән ойоштороу комитеты ултырышында. 20-се октябрҙә -Мостай Кәримдең тыуған көнөндә бөтә ҡунаҡтар уның тыуған ауылына саҡырыла. Юбилей тантанаһында Келәш ауылында Мостай Кәрим исемендәге милли-мәҙәни үҙәк асыла. Мостафа Сафа улы Кәримов 1919 йылдың 20 октябрендә Башҡортостандың Шишмә районы Келәш ауылында тыуған. Башҡорт дәүләт педагогия институтының тел һәм әҙәбиәт факультетын тамамлай. Башҡортостанды халыҡ шағиры, Социалистик Хеҙмәт Геройы, Салауат Юлаев исемендәге дәүләт премияһы лауреаты Мостай Кәрим башҡорт телен үҫтереүгә тос өлөш индереүсе шәхестәрҙең береһе. Уның байтаҡ әҫәрҙәре мәктәп программаһында ҡулланыла, сәхнәләштерелә, фильмдар төшөрөлә. Мостай Кәрим әҫәрҙәре һәр быуын вәкилдәре өсөн ҡыҙыҡлы.\n2 из 831


Нимә ул пэчворк һәм квилт? Был һорауҙы ишетеү менән күптәр иңбаштарын һикертеп ҡуйыр, моғайын. Әммә "ҡораманан тегеү" тиеү менән, бер нисә аңлатмалар ишетәһең. Кемдер ҡорама юрғаны кеүек предметты иҫенә төшөрәсәк, ул боронғо ваҡыттарҙа ауыл ерендә һәр хужабикәнең йортонда булған. Ә кемдер ҡораманан яһалған декаратив панноны һәм картинаны атаясаҡ. Сәнғәттең был төрөн яратыусылар, шулай уҡ үҙҙәре өсөн был жанрҙы асырға теләүселәр өсөн БР Рәссамдар союзының Кесе күргәҙмәләр залында квилт һәм пэчворк техникаһында башҡарылған эштәр күргәҙмәһе асылды.\nӨфөлә был йүнәлештә эшләгән оҫталар етерлек, улар был традицияларҙы һаҡлай һәм уға ниндәйҙер яңылыҡ индерә. Танылғандар араһында - Стелла Маркова һәм Жанна Грибова. Биҙәү-ғәмәли ижадының был төрө торлаҡ биналар һәм офистар дизайнында, шулай уҡ кейемдә киң ҡулланыла.\n- Пэчворк айырым йүнәлеш ñèôàòûíäà бик боронғо замандарҙа булған, һәр халыҡтың ҡорама тегеү буйынса үҙенең тарихы бар, - ти рәссам Жанна Грибова. - Әммә был стилдең тыуған ере Канада һанала, бында квилт һәм пэчворк киң танылыу алған һәм үҫешкән.\nКешеләр Канада территорияһына әүҙем күсеп килә башлағас, әлбиттә, төрлө ауырлыҡтар килеп тыуған - аҡса етмәгән, материк менән һәр саҡ элемтә булмаған. Кешеләргә ауырға тура килгән. Ҡул аҫтында ниндәй әйбер булһа, шунан яңы предметтар булдырғандар, һәм хеҙмәт иткән әйберҙәр икенсе һулыш алған. Ижадтың был йүнәлешен квилт тип атай башлағандар. Ул үҫешкән, яңы мәктәптәр барлыҡҡа килгән, улар һүрәт төшөрөү һәм эште башҡарыу буйынса үҙҙәренең уникаль техникаһын тәҡдим иткән.\n- Хәҙерге заманда был жанр йылдан-йыл популярлаша бара, - ти Жанна. - Германияла, миҫал өсөн, ҡорамаларҙан йыйылған туҡымалар мануфактура производствоһы өсөн өлгө булып хеҙмәт итә. Ҡорамаларҙан туҡыма килеп сыға. Уларҙан китап тышлыҡтары, диван тышлыҡтары өсөн туҡымалар яһала. Бынан тыш, бындай туҡыманы донъяның күренекле кутюрьерҙары үҙҙәренең коллекцияларын булдырыу өсөн ҡуллана.\n- Жанна, һөйләгеҙ әле, ижадтың был төрө менән ҡасан мауыға башланығыҙ?\n- Мин күптән тегәм. Һәм миңә был шөғөл оҡшай. Белемен буйынса мин рәссам, еңел техникаға - акварелгә, гуашҡа тартылам. Әммә мин һәр саҡ туҡыма менән эшләргә яратҡас, уҡыуҙы тамамлау менән эшмәкәрлектең был төрөнә күстем. Туҡыма менән төҫтәрҙе сағылдырып була, был миңә үтә лә оҡшай. Был палитрала колор һайлағанға ҡарағанда, ауырыраҡ, әммә ул ҡыҙығыраҡ килеп сыға. Быға фактура ла булышлыҡ итә, ул эшкә өҫтәмә эффекттар - ялтырауыҡ, тоноҡлоҡ, йөнтәҫлек өҫтәй. Бында һынлы сәнғәткә ҡарағанда, мөмкинлектәр киң, күберәк уйлап сығарып һәм эксперимент үткәреп була.\nЖанна был йүнәлештә бер нисә йыл эшләй. Уның һүҙҙәренә ҡарағанда, йыш ҡына шәхси заказдар алыу күп нәмәләргә өйрәткән.\n- Кеше, белгестәр фатир дизайнын уйлаһын өсөн, архитектура бюроһына мөрәжәғәт итә. Бында туҡыма ла - төрлө панно, япмалар тәҙрә пәрҙәләре, мендәрҙәр инә. Хатта аш өҫтәлендәге майлыҡтар ҙа иҫәпкә алына. Туҡыма бөтә интерьерға ярҙамға килә, - ти Жанна. - Әгәр аш-һыу бүлмәһе ауыл стилендә, йәки, миҫал өсөн, һунарсы йорто стилендә башҡарылған булһа, ул ваҡытта эске биҙәү әйберҙәре нәҡ бынан сығып хәл ителә. Йоҡо бүлмәһенең стиле сәскә биҙәктәре менән хуплана. Бында ҡорамалар ҡулланып була. Эш кабинетын биҙәгән ваҡытта сәскә блоктарынан торған пэчворк ярҙамға килә. Хәҙер кешеләрҙе магазинға барып әҙер япмалар йәки тәҙрә пәрҙәләре һатып алыу идеяһы ҡыҙыҡтырмай - йортта үҙ стилеңде күрергә теләйһең.\nЖанна тәбиғи ебәк, барса, бәрхәт менән эшләй. Бынан тыш, ҡулланыуҙа еңел туҡымалар күп. Уларҙы күп тапҡырҙар йыуып була, төҫөн дә бик юғалтып һәм ултырып бармай.\n- Заказға эшләгән ваҡытта профессиональ туҡымалар файҙаланыла. Ижади эштәрҙә бөтәһен дә файҙаланып була, хатта полиэтилен өҫтәмәләрҙе лә. Күргәҙмә эштәре - ул айырым категория, - ти Жанна.\n- Күргәҙмә тураһында һүҙ сыҡҡас, ниндәй ҙә булһа эште булдырыу өсөн күпме ваҡыт талап ителә?\n- Эште әҙерләү өсөн ниндәй техниканы һайлауҙан тора. Мин ҡул һәм машина сәнсемен ҡулланам. Шундай әйберҙәр бар, улар ярты йыл буйына эшләнә, ә ҡайһы берҙәре ике ай эсендә әҙер була, бер аҙна эсендә тегелгәндәре бар. Бәләкәй әйберҙәр ҡупшыраҡ килеп сыға. Ҡай саҡта әйбер ябай күренә, әммә уны булдырыу өсөн түҙемлек һәм ҙур көс талап ителә.\n- Ижад процесы ниҙән башлана?\n- Идеянан. Һүрәтте һәм композицияны үҙем уйлап сығарам. Күп осраҡтарҙа эш образын башта тотам, уны төҫтә күҙ алдыма килтерәм. Тегәһе генә ҡала.\n- Күргәҙмәлә тәҡдим ителгән эштәр бөтәһе лә йорт өсөн тәғәйенләнәме?\n- Минең уйымса, биҙәү-ғәмәли ижад әйберҙәре файҙа килтереүгә йүнәлтелгән булырға, һәм улар интерьер биҙәләшендә файҙаланылырға тейеш. Ул панно йәки япма булып хеҙмәт итә ала. Ул һәр йортто биҙәй. Әйбер нисек кенә ябай булмаһын, ул мотлаҡ ҡарашты үҙенә тарта, сөнки ул серле.\n- Йортоғоҙҙа үҙ ҡулығыҙ менән эшләгән әйберҙәр бармы?\n- Балама мин эшләгән япмалар оҡшай. Ул тыуғас, мин уның өсөн урын-түшәк комплекты тектем. Аҙаҡ ул үҫә төшкәс, мин уға икенсе япма тектем. Бындай әйберҙәр еңел килеп сыға, һәм йылы була. Магазиндан һатып алынған япмалар менән сағыштырып булмай.\n- Бындай айырманы нисек аңлатырға?\n- Әйбер яһаған ваҡытта, һин уға үҙ өлөшөңдө бирәһең. Шуға күрә, бәлки, үҙ ҡулың менән эшләгән әйбер күберәк баһаланалыр.\n- Был йүнәлештә үҙен һынап ҡарамаған кеше ошондай шөғөлгә тотона аламы?\n- Әлбиттә. Күп әйберҙе үҙең яһай алаһың. Техника ябай. Әлбиттә, ғәҙәти булмаған сәнсем кеүек профессиональ серҙәре лә бар. Яңы кешегә ҡай саҡ орнаментты төҫтә төшөнөүе ауыр. Әммә былар бөтәһе лә үҙ ваҡыты менән килә. Ниндәй генә туҡыма ҡулланма, һөҙөмтә һәр саҡ төрлө була, һәм уны алдан белеп булмай. Иң мөһиме - башҡарыу теләге, бөхтәлек һәм таҙалыҡ. Һәм мотлаҡ бөтәһе лә килеп сығасаҡ.


Иң бай урам һепереүсе Воскресенскиҙа йәшәй. Миллиардерға әйләнеүҙең иң анһат юлы.\n11 Август 2019, 15:20\nМәскәү эргәһендә Воскресенск тигән матур ғына ҡала бар. Ошо ҡалала бер ҡатын урам һепереүсе сифатында һәүетемсә генә эшләп йөрөй. Әлбиттә, дворниктың эш хаҡы ҙур түгел, ҡатын әүҙем рәүештә өҫтәмә табыш сығанаҡтары эҙләй. Таныштары уға Фәлән урамда урынлашҡан Төгән кантораға мөрәжәғәт итергә кәңәш бирә.\nФирмала ҡатынды йәш, көстәре ташып торған егеттәр һәм ҡыҙҙар ҡаршы ала. Ҡыуана-ҡыуана сәй эсерәләр, хатта коньяк та тамыҙалар. Йәштәргә ҡатындың паспорты һәм урындағы пропискаға хужа булыуы бигерәк тә оҡшай. Эшлекле генә һөйләшеүҙән һуң ҡатын бер нисә ышаныс ҡағыҙына ҡул ҡуя һәм өмөтлө генә компанияның “хужаһына” әйләнә. Һөҙөмтәлә, бер нисә көн эсендә банктан 32 миллион доллар кредит алыуға өлгәшә.\nФирма гөрләтеп эшләй, ҡатын күренгеләп китә, ә ул бурысҡа аҡса алған банк имен-аман бөлә һәм юҡҡа сыға. Ә банктың бурыстары, клиенттары менән, икенсе бурыс ҡайтарыусы компанияға тапшырыла. Бөлдөрөү процедураларынан һуң ҡатын үҙенең 1,8 млрд. һум бурысы барлығын, хатта эште имен-аман, еренә еткереп башҡарғандары өсөн суд приставтарына 127 миллион һум ҡайтарырға тейеш икәнлеген асыҡлай. Йәмғеһе – ике миллиард һумға яҡын.\nУрам һепереүсенең эш хаҡы 15 мең һум, бөгөн ҡатын эш хаҡының ҡап яртыһын, 7500 һумын түләй. Әгәр шулай уңышлы ғына урам һеперһә, ул үҙенең бурысын 260 мең самаһы йылдан һуң түләп бөтәсәк.\nОшо ваҡиғаға аңлатма биреүен һорап, беҙ Рәсәйҙә иң билдәле урам һепереүсе, “Һәнәк” һәм “Ағиҙел” журналдарының штаттан тыш эксперты Юнир Салауатовҡа мөрәжәғәт иттек.\n– Ғәжәпләнергә урын юҡ, – тине ул, мыйығын һыпыра-һыпыра, – урам һепереүселәр бөгөн иң тотороҡло эш хаҡы алған һөнәр вәкилдәре. Бына мин, мәҫәлән, бер нисә урында урам һеперәм, ләкин күпме эш хаҡы алғанымды әйтеп тормайым, юғиһә, рекитёрҙар күҙенә салынып ҡалыуым бар. Һәр хәлдә, кредит алырға, бурысымды ҡайтарырға ҡулымдан килә. Был ҡатындың яҙмышына килгәндә, мин уның өсөн борсолмайым. Миллиардтарҙы телгеләп-бүлгән саҡта уның бысағына саҡ ҡына булһа ла йоғоп ҡалғандыр, тип уйлайым. Әгәр йоҡмаһа, үҙе дүрәк. Башҡалар миллиардлап һеңдергәндә, ауыҙын асып, шылағайҙарын ағыҙып ҡына торҙомо икән?\n– Ә һеҙҙең популяр булыуығыҙ һеҙгә ҡамасауламаймы?\n– Миңә ҡамасаулай. Теге ҡатынға ла ҡамасаулаясаҡ.\n– Бына, минең хаҡта “Ағиҙел” менән “Һәнәк” яҙып сыҡҡандан һуң мин урам һепергән кварталда йәшәргә теләүселәр күбәйҙе. Хатта Дим, Затон биҫтәләренән Черниковкаға килеүселәр арта башланы. Улар килә, мине күрә, тротуарҙарҙы бысрата, тәмәке тарта, төпсөгөн ташлай. Был ҡатынға ла шундай уҡ ҡурҡыныс янай. Хатта уның менән тәжрибә уртаҡлашырға теләүселәр табылыуы ла ихтимал. Мине, мәҫәлән, Англиянан, Германиянан, Франциянан эҙләп килеүселәр булды. Шулай ҙа, түҙәм, ҡайҙа барайым инде. Ярай, ҡайтығыҙ, урам сүпләп йөрөмәгеҙ бында.


Фән донъяһына сәйәхәт:ҡыҙыҡлы эксперименттар/Шыжлай торған ванна таҙартҡыс, уны нисек эшләргә\nВанна таҙартҡысты үҙегеҙ эшләп ҡарағыҙ- был мауыҡтырғыс тәжрибә!\nҠамыр ҡабартҡыста натрий бикарбонаты NaHCO, 3 шулай уҡ лимон һуты йәки лимон кислотаһы була (H8O7), тимәк беҙгә кәрәкле һелте һәм кислоталар.\nЛимон кислотаһы ванналар өсөн эшләнгән газлы лимон һәм апельсин кристалдарының төп ингредиенты (өлөшө), Европала лимон кислотаһы йыш ҡына E330, бикарб - E500 тип күрһәтелә.\nҠайһы бер аптекаларҙа саф кристалл бикарбонат һәм лимон кислотаһының кристалдары була, ләкин был матдәләр магазиндарҙа һатылған башҡа әйберҙәрҙә лә була. Тик ул ҡатнашмаларҙағы төп матдә- беҙгә кәрәкле матдә булырға тейеш (үҙе генә булһа, бигерәк тә шәп), ләкин уларҙың төҫө, тәме һәм текстураһы төрлө буласаҡ.\n«Иң шәп ҡатнашма»ның сифаты тапҡан әйберҙәргә бәйле. Әгәр ике ингредиент 1: 1, йәки һәр береһе 50% булһа, бигерәк тә яҡшы.Бәлки һеҙгә иң шәп, ҡайнап торған реакция килеп сыҡҡансы төрлө ҡатнашмалар эшләп ҡарарға тура килер: 1: 1, 1: 2, 1: 3, сөнки ҡаһы бер ҡамыр ҡабартҡыстарҙа дөгө оно була. Ике ҡоро порошокты бергә ҡушып бутағыҙ, шунан таҙа еүеш ҡулығыҙға алып, усығыҙҙа йомарлаҡ (шар) эшләп ҡыҫып ҡарағыҙ, реакция үҙен һиҙҙерер. Ҡулығыҙ ҡабырсаҡ ролен уйнаясаҡ. Ләкин ҡулығыҙҙа киҫелгән, сыйылған урындар булһа, быны эшләмәгеҙ, сөнки йәрәхәтегеҙ аҙып китеүе бар. Йомарлаҡ ҡатҡас, уны ҡоро ергә һалығыҙ, ҡулығыҙҙы яҡшылап йыуып, ҡоротоғоҙ. Бәлки хаталарығыҙ ҙа булыр, кәрәкле сифатлы шар килеп сыҡһын өсөн әллә күпме тырышырға кәрәк!\nХәҙер ваннаға бер аҙ ҡайнар һыу тултырығыҙ, эшләгән йомарлаҡты һыуға бәреп ҡарағыҙ, нисек килеп сыҡты икән? Һеҙ уға куланарияла ҡулланылған хуш еҫле порошоктар өҫтәһәгеҙ ҙә була (кипкән лаванда, ваниль, мускат сәтләүеге һәм башҡаларҙы). Бына хәҙер булды!\nСығанағы — «https://ba.wikibooks.org/w/index.php?title=Фән_донъяһына_сәйәхәт:ҡыҙыҡлы_эксперименттар/Шыжлай_торған_ванна_таҙартҡыс,_уны_нисек_эшләргә&oldid=22782»\nБыл бит һуңғы тапҡыр 11:26 28 август 2020 үҙгәртелгән.


Ишле ауыл Советы — Башҡорт Википедияһы\nИшле ауыл советы — Белорет районы муниципаль районы ауыл биләмәһә, муниципаль берәмек. 2010 йылдың 1 ғинуарына халыҡ һаны 1330 кеше, 2009 йылдың 1 ғинуарына ҡарата халыҡ һаны 1518 кеше. Административ үҙәк Ишле.\nАуыл биләмәһе башлығы — Соловьева Нина Александровна\nЭштәр менән идара итеүсе — Ниғмәтуллина Люциә Ғафур ҡыҙы.\nИшле ауыл советы ауыл биләмәһе хакимиәтенең почта адресы:\n453540, Башҡортостан Республикаһы, Белорет районы, Ишле ауылы, Совет урамы, 23-сө һанлы йорт.\n2010 йылдың 1 ғинуарына ҡарата Башҡортостан Республикаһы Белорет районы муниципаль районының Ишле ауыл советы ауыл биләмәһе составына кергән халыҡ иҫәбе һәм торама пункттар исемлеге. Бөтәһе — 1330.\nИшле — 580\nКәртәле-Запань — 30\nКәртәле — 83\nҠоҙашман — 19\nЯлан (Елань) — 14\nОло Йылға — 504\nТихий Ключ (Тымыҡ инеш) — 10\nҠарағаййорт (Ҡарағай Йорт) — 88\nБаҫҡан — 2\n1330 1518 +188 +14,14\nОлойылға-Туҡан-Егәҙе юлы ауылды Белорет ҡалаһы менән бәйләй. Олойылға аша Белорет-Ҡарламан тимер юлы үтә. Халыҡ тимер Юл, ауыл хужалығы предприятиеларында, социаль өлкәлә хеҙмәт итә. Ауыл биләме бюджеты дотациялы.\n↑ 1,0 1,1 1,2 1,3 1,4 1,5 http://www.beladmin.ru/bash/munobor/selskie/detail.php?ID=19038\nhttps://ba.wikipedia.org/w/index.php?title=Ишле_ауыл_Советы&oldid=829162 ҡабул ителгән\nБыл бит һуңғы тапҡыр 18:56 8 сентябрь 2018 үҙгәртелгән.


«Киске Өфө» гәзитенең сайты - МИЛЛӘТТЕ - ШӘХЕСТӘР, Ә ШӘХЕСТЕ ИЛҺӨЙӘРЛЕГЕ КҮТӘРӘ - 2017 - Мәҡәләләр\nБыйыл Свердловск өлкәһе башҡорттары ҡоролтайы өсөн юбилей йылы. Ошо көндәрҙә был йәмәғәт ойошмаһы үҙенең 20 йыллыҡ юбилейын билдәләне. Свердловск өлкәһе үҙәге Екатеринбург ҡалаһында үткән тантанала Бөтөн донъя башҡорттары ҡоролтайы Башҡарма комитетының төп белгесе Алһыу Сирғәлина, "Шәжәрә" Башҡортостандың тарихи мираҫын өйрәнеү үҙәге хеҙмәткәре, ғалим Илгиз Солтанморатов, Свердловск өлкәһе губернаторы хакимиәте башлығы урынбаҫары Вадим Дубичев, Свердловск өлкәһе мәҙәниәт министры урынбаҫары Галина Головина, Рәсәй халыҡтары ассамблеяһы рәйесе урынбаҫары Карина Плясунова һәм башҡа абруйлы ҡунаҡтар ҡатнашты.\nСвердловск өлкәһе - боронғо башҡорт ерҙәре. Был турала төбәктәге йылға, күл, тау исемдәре лә дәлилләй. Башҡорт халҡының 40-ҡа яҡын ырыуы Рус дәүләтенә ҡушылғандан һуң юридик йәһәттән беркетелгән үҙ ерендә үҙ-аллы улыс барлыҡҡа килтерә. Улар араһында бөгөнгө Свердловск өлкәһендә йәшәгән ҡошсо, һыҙғы, өпәй ырыуҙары Оло Ҡошсо, Һыҙғы һәм Өпәй улыстарына атама бирә лә инде. Уларҙан тыш, был төбәктә Шигер, Терһәк, Һалйот улыстары биләмәләре була, шулай уҡ Кама буйынан ғәйнә ырыуы башҡорттары күсеп килә.\nБөгөн был төбәктә яҡынса 40 мең башҡорт йәшәй, уларҙың 12 меңе - Екатеринбург ҡалаһында көн күрә. Шуныһы ҡыуаныслы, башҡа милләт вәкилдәре менән һөйләшкәндә, Уралдың төп халҡы - ҡунаҡсыл һәм изге күңелле башҡорттар икәнен беләбеҙ, ти уларҙың барыһы ла. Был - Свердловск өлкәһе башҡорттары ҡоролтайы һәм уның етәксеһе Нәфисә Фәсхетдин ҡыҙы Тюменцева алып барған эштең һөҙөмтәһе һәм баһаһы. Элекке аҫабалыҡ хоҡуғына эйә халыҡ булараҡ, ошо ерҙәрҙе файҙаланырға һәм унда үҙҙәренең мәҙәниәтен үҫтерергә хоҡуҡлы икәндәрен егерме йыллыҡ эшмәкәрлеге менән раҫлаған улар.\n-Һәр йәмәғәт ойошмаһы эшенең уңышы уның етәксеһенә бәйле. Ул бурыстарҙы дөрөҫ билдәләһә генә ойошма маҡсатына ирешәсәк. Кеше үҙенең халҡын яратһын, уның иң аҫыл шәхестәре менән ғорурланһын, уларға ҡарап, мин дә башҡорт, тип әйтһен өсөн милли мәҙәниәтте һаҡлау һәм үҫтереү генә аҙ. Был бик ҙур яуаплылыҡ һәм төрлө йүнәлештә эшмәкәрлек алып барыуҙы талап итә. Өлкәнәйгәс кенә үҙ мәҙәниәтенә сумған кеше булараҡ, белеп әйтәм быларҙы. Мин үҙем дә башҡорт, атайымдарҙың ғаиләһе сәйәси торғонлоҡ йылдарында Башҡортостандан ҡыуыла. Свердловск өлкәһе башҡорттары ҡоролтайы милли байрамдар ҙа үткәрә, мәғариф, спорт, йәштәр сәйәсәте өлкәһе менән дә хеҙмәттәшлек итә. Өлкәнең 16 муниципаль берләшмәһендәге башҡорт ҡоролтайҙарын берләштереү ҙә күп көс талап итә. Шулай уҡ Башҡортостан, республиканың Мәҙәниәт министрлығы, башҡа ойошмалар менән дә бәйләнештә улар. Свердловск өлкәһенең төп халҡын барыһы белә һәм бындағы башҡорттар үҙҙәрен яҡшы тоя, - ти Свердловск өлкәһе мәҙәниәт министры урынбаҫары Галина Головина.\nҒөмүмән, был көндө Нәфисә Тюменцева тураһында абруйлы кешеләрҙән күп маҡтау һүҙҙәре ишетелде. Власть менән дә, халыҡ менән эшләй белгән эшлекле замандашыбыҙҙы Бөтөн донъя башҡорттары ҡоролтайының Башҡарма комитеты "Ал да нур сәс халҡыңа!" миҙалы менән бүләкләне.\nЫсынлап та, Силәбе башҡорттары ҡоролтайынан тыш бер сара ла үтмәй бында. "Егерме йыл эсендә ойошма үҫте, көслөләнде, матди базаһы ла нығынды. Башта милли костюмдарға ҡытлыҡ ине, хәҙер был йәһәттән проблемалар юҡ. Үҙебеҙ ҙә ҡамсат бүректәр тегергә лә, хатта ҡурай яһарға ла өйрәндек. Күмәкләгән - яу ҡайтарған ти бит халыҡ та, күмәкләһәк, бер нисә сәғәткә һуҙылған концерттар ҙа эшләй алабыҙ", - ти Полевской ҡала округы башҡорттары ҡоролтайы етәксеһе Рәмил Әфтахов та. Башҡортостандың сит өлкәләрҙәге башҡорттар яҙмышына битараф булмауын да тоябыҙ, ти улар. Рәсәй төбәктәре буйынса уҙған "Ҡурай байрамы"н һаман телдән төшөрмәй һөйләйҙәр, Башҡорт дәүләт филармонияһы коллективына, Бөтөн донъя башҡорттары ҡоролтайына рәхмәтлеләр. Әйткәндәй, өлкәлә мәҙәниәтте һәм сәнғәтте башлыса Башҡортостандан сыҡҡан шәхестәр күтәрә. Ҡоролтай етәкселәренең күбеһе шулай уҡ сығышы менән Башҡортостандан. "Йырлап-бейеү, төрлө концерттар, спектаклдәр ҡуйыу ҙа күңел талабы, үҙ телебеҙҙә аралашыу мөмкинлеге лә", - ти Түбәнге Тагил ҡалаһында йәшәүсе Заря Шакирйәнова. Түбәнге Тагил башҡорттары ҡоролтайы етәксеһе Лилиә Хәлитова ла башҡорт телендә аралашыу даирәһенең тар булыуына әсенеүен белдерҙе: "Беҙ ситтә түгел, үҙ еребеҙҙә йәшәйбеҙ, телебеҙҙе лә онотманыҡ, әммә йәш быуын үҙ телендә һөйләшмәй хәҙер. Шуға ла телгә күберәк иғтибар кәрәк, ни тиһәң дә, халыҡты бит тел һаҡлай". Ошо ерҙә тыуып-үҫеп, ошо ерҙә йәшәгән башҡорттарҙың был йәһәттән хәле тағы ла аяныслыраҡ. Ҡасандыр ҡыҫырыҡлауҙарға һәм үҙ ерҙәренән мәхрүм ителеүҙәргә дусар булған халыҡ бөгөн үҙенең башҡорт милләтенән икәнен онотоп, туғандаш милләттәр иҫәбен тулыландырып йөрөй. Шуға ла милләттең тарихи аңын уятыу - көнүҙәк мәсьәлә бөгөн. Үҙҙәрен башҡорт тип атамаһалар ҙа, урындағы халыҡ менән аралашҡанда ихласлыҡтары, ябайлыҡтары, хатта һөйләштәре лә уларҙың башҡорт икәнен танытып тора. Был сәфәрҙә Красноуфимский районы Һыҙғы ауылында йәшәгән 68 йәшлек Ғәйшә апай Айсина менән осрашырға насип булды. Уның ата-әсәһе ҡасандыр Башҡортостандан был төбәккә эшкә килгән. Ошонда ғаилә ҡороп, балалар үҫтереп, ошо ерҙә тамырланған Ғәйшә Имам ҡыҙы үҙ районында ғына түгел, тотош өлкәлә аңлатыу эштәре алып бара, шәжәрә төҙөй, төбәктең тарихын яҙа. Мәктәптә асҡан музейы ла ваҡытлыса уның өйөнә күскән әлеге көндә, сөнки мәктәп менән балалар баҡсаһын ҡушыу һөҙөмтәһендә музейға урын юҡ. Төньяҡ-көнсығыш костюмына хас күлдәктәр, алъяпҡыстар, киндер шаршау, сигеүле япмаларҙан алып бишек, карауаттарына тиклем бар. "Ауылыбыҙ бик боронғо, 467 йыл була, 700-ҙән ашыу кеше йәшәй, урыҫ ғаиләләре һирәк. Бөтәбеҙҙе лә башҡортҡа әйләндереп бөттөң, тип асыуланғандар ҙа бар араларында. Бер архивты ла ҡалдырмайым, китап өҫтөндә эшләйем. Һәр милләт үҙенең үткәнен белергә тейеш", - ти Ғәйшә Имам ҡыҙы. "Башҡорт ырыуҙары тарихы" проекты сиктәрендә Свердловск өлкәһендә йәшәгән башҡорт ырыуҙарына арналған 17-се, өлөшләтә 19-сы томды яҙыуҙа ла, халыҡ араһында таратыуҙа ла ярҙамы ҙур уның. Свердловск өлкәһе башҡорттары ҡоролтайының юбилей тантанаһында ла ҡеүәтле ғилми-методик нигеҙ булырҙай был китаптар менән танышты халыҡ.\n"Екатеринбург ҡалаһы, йәки өлкә кимәлендә берәй сара әҙерләй башлаһаҡ, унда башҡорт тирмәһе буласаҡмы, тип һорай бөтәһе лә. "Була, башҡорттар ҙа, башҡорт йырҙары ла, башҡорт бейеүҙәре лә, башҡорт телендә аралашыу ҙа була", - тип яуаплайым. Беҙ үҙебеҙ ҙә хәҙер ҡайһы бер башҡорт һүҙҙәрен аңлайбыҙ, башҡортса бейей беләбеҙ. Тарихҡа әйләнеп ҡараһаҡ, башҡорттар һәр ваҡыт Рәсәй менән бергә булған, телдәрен дә, мәҙәниәттәрен дә һаҡлап ҡалған. Беҙ бөгөн дә бергә. Май башында Мәскәүҙә I Евразия халыҡтары съезы буласаҡ, унда ла һорайҙар: "Ә башҡорт ҡоролтайы буласаҡмы?" "Әлбиттә, буласаҡ!" - тип яуаплайым мин, - тигәйне Рәсәй халыҡтары ассамблеяһы рәйесе урынбаҫары Карина Плясунова. Урал төбәгенең йөрәгендә, Рәсәйҙең стратегик йәһәттән әһәмиәтле үҙәгендә башҡорттар тураһында ошондай фекерҙәләр һәм бындай абруйҙы улар үҙҙәренең эше менән яулаған.\nЯҙылған: 24.04.17 | Ҡаралған: 906


Проект – ғәмәлдә, йәки район үҙәгендә йорт ихаталары нисек үҙгәрә\n17 Июль 2018, 12:31\nХәбәр итеүебеҙсә, йорт алдарын һәм йәмәғәт территорияларынэтаплап төҙөкләндереүгә йүнәлтелгән ҙур күләмле “Заманса ҡала мөхите булдырыу”федераль проекты Раевка ауылында былтыр уҡ башланғайны.\nХәбәр итеүебеҙсә, йорт алдарын һәм йәмәғәт территорияларын этаплап төҙөкләндереүгә йүнәлтелгән ҙур күләмле “Заманса ҡала мөхите булдырыу” федераль проекты Раевка ауылында былтыр уҡ башланғайны. Иң элек күп фатирлы йорттарҙа йәшәүселәр менән дөйөм йыйылыштар үтте, унда улар программа шарттары менән танышты. Шуны билдәләп үтергә кәрәк, был йорттарҙа йәшәүселәрҙең күбеһе проектты бойомға ашырыу буйынса башланған эштәрҙе ваҡытлы һәм кәрәкле тип тапты һәм финанс яҡтан да, үҙҙәре лә ярҙамлашырға әҙер булыуҙарын белдерҙе. Һөҙөмтәлә программаға бер йәмәғәт һәм өс йорт алды территорияһы инде.\nОшо көндәрҙә йорт алды майҙансыҡтарын төҙөкләндереү буйынса алдан эшләнгән дизайн-проекттар тормошҡа ашырыла башланы. Шуны әйтергә кәрәк, Тыныслыҡ урамы, 1 һәм 3 адрестары буйынса урынлашҡан йорттарҙа йәшәүселәр беренселәрҙән булып был башланғысты хуплаған. Бындай мөмкинлектән файҙаланыуҙарына һис тә үкенмәйҙәр. Уларҙың йорт алдарын төҙөкләндереү эштәре тамамланған тиерлек.\n-Минималь ремонт эштәре исемлегенә йорттар алдына ингән юлдарҙы ремонтлау, яҡтыртҡыстар, эскәмйәләр, сүп һауыттары урынлаштырыу ингән. Эштәрҙең дөйөм хаҡы 1 млн 220 мең һум тәшкил итте, шуның 5 процентын ошо йорттарҙа йәшәүселәр тапшырҙы. 32 фатирҙа йәшәгән һәр ғаилә 1907 һум аҡса бирҙе, - ти Раевка ауыл биләмәһе хакимиәте инспекторы М. М. Әхмәтшин.\n-Тәүҙә йорттар алдындағы майҙансыҡтар тигеҙләнде, периметр буйынса бордюр ташы ҡуйылды, ваҡ таш түшәлде, уның өҫтөнә ике ҡат асфальт йәйелде.\nШулай уҡ автотранспорт өсөн өҫтәмә туҡталыш урыны ла булдырылды, был ошо йорттарҙа йәшәүселәрҙе айырыуса шатландырҙы. Проект кураторы әйтеүенсә, электр бағанаһы ултыртыртаһы, яҡтылыҡ үткәрәһе, эскәмйәләр һәм сүп һауыттары ғына урынлаштыраһы ҡалған. Ремонт эштәре барышын йәмәғәт комиссияһы контролдә тота, уның составына район хакимиәте һәм Раевка ауыл биләмәһе ауыл Советы, “Берҙәм Рәсәй” партияһы һәм Торлаҡ-коммуналь хужалығы өлкәһендә йәмәғәт контроле вәкилдәре ингән. Шулай уҡ һәр майҙансыҡта видеокамералар ҡуйылған.\n-Киләсәктә бында өмәләр ойоштороу күҙ аллана. Йорттарҙа йәшәүселәргә территорияны сүп-сарҙан таҙартырға, йәшелләндерергә һәм сүп үләндәрен сабырға кәрәк буласаҡ, - ти Миңлеғәлим Мөҙәрис улы.\n-Ниһәйәт, йорт алды үҙгәрҙе. Әйтерһең дә, соҡор-саҡырҙар һәм күләүектәр булмаған да кеүек! Хәҙер яҡтылыҡ үткәреүҙе, эскәмйәләр һәм сүп һауыттары ҡуйылыуын түҙемһеҙләнеп көтәбеҙ, - тип һүҙгә ҡушыла 82 йәшлек Нина Михайловна Скрыгина. – Барыбыҙ ҙа аҡса йыйып йорт тирәләй профнастилдан ҡойма ҡуйһаҡ, бик яҡшы булыр ине.\nНина Михайловна – тәжрибәле сәскә үҫтереүсе. Бер нисә тапҡыр төрлө конкурстарҙа ҡатнашҡан. Район үҙәге юбилейын үткәргәндә “Иң яҡшы сәскә үҫтереүсе” номинацияһында еңеүсе булған. Йорт алдындағы газонда петунья, ҡәнәфер, салма сәскә, гербер, алтын сәскә, бәрхет гөлдәре шау сәскәгә күмелеп ултыра. Тик бына рауза сәскәләренә йортта йәшәүселәр оҙаҡ һоҡлана алмаған, уны түтәлдән соҡоп алып киткәндәр. Ҡыҙғанысҡа ҡаршы, ошондай күңелһеҙ хәлдәр ҙә күҙәтелә.\nРайон үҙәгендә программаны тормошҡа ашырыу эштәре дауам итә. Тиҙҙән Карл Маркс урамы, 1, 3, 5 адрестары буйынса урынлашҡан күп фатирлы йорттар алдары ла үҙгәрәсәк. Ошо көндәрҙә бындағы территорияларҙы тигеҙләү эштәре башланды.\n-Иң мөһиме – ремонтты ваҡытында башҡарыу. Беҙ графикты күҙәтәбеҙ һәм эштәр сифатлы үтәлһен өсөн подрядсыларға тейешенсә ярҙам итәбеҙ, - ти М. М. Әхмәтшин. – Проекттың хаҡы 921, 53 мең һум тәшкил итә. Һәр фатирҙан, ә бында улар – 24, 1855-әр һум аҡса йыйылды. Эштәрҙе Бәләбәй ҡалаһынан “МегаСтрой” йәмғиәте подряд ойошмаһы алып бара.\n-Ремонт эштәре башланыуға беҙ бик шатбыҙ. Йортҡа ингән юлға асфальт һалыныуын түҙемһеҙләнеп көтәбеҙ. Тиҙҙән беҙҙең йорт алдында ла уңайлы һәм матур булыр, тип ышанабыҙ, - ти күп фатирлы йортта йәшәүсе Лүзиә Ғиниәтуллина.\nМуниципалитетта билдәләүҙәренсә, программа халыҡ араһында ҙур популярлыҡ яулаған. Документтарын әҙерләргә һәм тапшырырға өлгөрмәгәндәр киләһе йылда был проектта ҡатнашыуға иҫәп тота ала. Программа 2022 йылға тиклем ҡаралған.


12 Мая , 22:01\nХикәйәБер хоҙай ҡушмаған китапты уҡырға тура килде. Исеменән үк “Был һинеке түгел!” тип ҡысҡырып торһа ла, эш буйынса кәрәк булғас, мейемде һүндереп алып, тотоп ултырҙым. Ай, алла!.. Беренсе һөйләменән үк екһенеү! Эзотерика... парапсихология... космоэнергетика...\nМейемде “һүндереп” ҡуйҙым, тиһәм дә, эске ҡаршылыҡ, тауҙан тәгәрәп килгән ҡар йомғағы кеүек, ҙурайғандан-ҙурайҙы һәм мин әленән- әле: “Уларҙың барыһы ла шул йәнгә ау ҡора! Уларға әҙәмдең йәне кәрәк!” – тип асыулы “ҡысҡырып” алам да дауам итәм.\nКитаптың яртыһын шундай ҡаршылыҡ менән уҡығас, әллә мине ишетте, әллә ниһайәт, дөрөҫ юлды тапты, нервымды ашаған геройым оҡшай башланы бит. Үҙенән бигерәк, уның фекерләүе, бөтөн был сихыр һәм серлелек донъяһын дин нигеҙендә аңлата белеүе оҡшаны. Тора-бара, мин инде был әҫәрҙең ҡайһы бер урындарын ҡабат-ҡабат уҡып, туҡтап уйланып ала, хатта фекерҙәрен үҙем үҫтерә башланым. Ысынлап, бик әҫәрләндерҙе мине был китап. Уҡып бөткәс тә, бер-ике көндәй шуның шауҡымында йөрөнөм. Авторының тәрән аҡылына, фәлсәфәһенә һоҡландым. Була бит шундай аңлы кешеләр!\nШул хәлгә ай самаһы үткәс, китап магазинында эҙләнеп йөрөһәм, рәт араһында яйлап ҡына сатанлап йөрөп ятҡан бер ағай һатыусы ҡыҙҙарҙан әлеге китапты һорай.\n– Һатыуҙа бөттө, – тип яуаплай ҡыҙҙар.\nАғай ҡыйыуһыҙ ғына урынында тапана:\n– Складта ла юҡ микән...\nҠыҙҙарҙың складҡа барып эҙләнеп йөрөү теләге юҡ, күрәһең, яуап бирмәй аҙапланылар. Ахырҙа, берәүһе:\n– Автормы әллә? – тип һорап ҡуйҙы.\n– Эйе, – тине ул тыныс ҡына. Уның был яуабынан прилавка артында йомош тапҡан булып соҡонған ҡыҙҙар ҙа, мин дә, шунда йөрөгән тағы бер нисә кеше “ялп” итеп уға ҡараныҡ. Аптырау ғәләмәте, моғайын, һәр беребеҙҙә сағылғандыр. Аушанлап атлап йөрөгән, һөйләшеүендә лә һаҡаулыҡ һиҙелгән яп-ябай, хатта үтә ябай кеше... шул китапты яҙғанмы?!\nМинут эсендә һатыусылар ике китап табып килтерҙе.\n– Шундай осраҡтар өсөн тотола, - тип аҡланды өлкән һатыусы китаптарҙы магазиндың исеме яҙылған бүләк пакеттарға һалып биргәндә. – Ғәфү итегеҙ, танымайыраҡ ҡалғанбыҙ.\nАғайҙың артынан эйәреп сыҡтым. Унан ул, ҡайһы яҡҡа атларға, тип самалап торғансы, һүҙ ҡуштым:\n– Зиннәт ағай, һаумыһығыҙ!\n– Һау...мыһығыҙ, – ул мине танымай, әлбиттә.\n– Мин һеҙҙең китапты уҡыным да, как раз һеҙҙе ҡайҙан табып һөйләшергә икән, тип йөрөй инем, – әрһеҙмен инде үҙем дә.\n– Һөйләшергә? Нимә тураһында? – ағай ҡыйыуһыҙ ғына йылмая.\n– Шунда яҙылғандар тураһында. Китабығыҙҙы уҡып, күп һорауҙарыма яуап таптым. Шул хаҡта и вообще...\nКилешелгән еренә китеп бара икән. Шунда ла иртәгәгә эшкә саҡырып, көсләп тигәндәй телефон номерын әйттереп, яҙып алып ҡалдым. Сәйерһенеп, көлөмһөрәй биреп ҡараны ул миңә. Был ҡарашын ауылса ябайлыҡ итеп ҡабул итеп, ҡыйыу ҡыландым. Китеп барғанында ла артынан: “Онотоп ҡуймағыҙ! Иртәгә көтәм!” – тип ҡысҡырып ҡалдым. Үҙем иһә, һөйләшермен дә, гәзиткә материал да булыр тип, файҙаһын икеләтә сығармаҡсымын.\nҠайтҡас, теге китапты тағы ҡулға алдым, тәьҫир иткән ерҙәренә тағы бер күҙ йүгерттем һәм был тәрәнлекте баяғы таушалған ағай менән бер ыҙанға төшөрә алмай аптырандым. Вәт хикмәт, ниндәй яҙыусы булды һуң әле ул?\nИкенсе көн иртәнсәктән ике ҡат шылтыраттым. Минең ныҡышмалығыма (әллә бәйләнсеклегемәме?) баш сайҡап торған шикелле итеп:\n– Онотманым, онотманым, киләм-киләм, – тип яуапланы. Тауышынан көлөмһөрәгәне беленә ине. Күрәһең, уға бындай әрһеҙлек, сәбәләнгән кешеләр ҡылығы ят.\nУл мине сәй эсергә саҡырҙы, төшкө аш алдынан. Ҡапылдан нимә әйтергә белмәй ҡалдым. Һәр хәлдә был ауыл ағайынан ундайҙы көтмәгәйнем. Әллә ниндәй урындарҙағы хужалар ҙа бер шәшке сәй тәҡдим итеүҙе белмәй әле. Ә был: “Әйҙәгеҙ, сәй артында һөйләшәйек”, – тигән була. Хәҙер инде мин көлөмһөрәнем: “Ярай һуң”.\nОҙаҡ һөйләшеп ултырҙыҡ көнсығыш аш-һыуы әҙерләнгән йыйнаҡ ҡына кафела. Ағай дин кешеһе булып сыҡты. Тик уның бары тик дин тәғлимәттәренә генә мөкиббән китмәйенсә, башҡа төрлө фән һәм фәлсәфәгә лә нигеҙләнеп фекерләүе, шул нигеҙҙәге бик төплө, ҡыҙыҡлы яуаптары мине хайран итте. Аҡыллы әңгәмәселәр менән аралашыуҙан һуң, бер килке шуның аураһында йөрөп ала торған ғәҙәтем бар-барлыҡҡа. Әле лә мин шул тулҡында инем.\n“Ағай” тигәнем дә, минән бер биш-алты йәшкә оло булып сыҡты, әлеге тышҡы ҡиәфәте, оло сырайы һәм нисектер үтә зарлы ҡарашлы күҙҙәре генә ҡарт итәлер үҙен.\nКитап авторы Афған һуғышы ҡорбаны икән. Бөтөн был ғәриплектәрен ул шунда алған. Яралы килеш БТР аҫтында ҡалып, аяҡтары иҙелгән. Шул хәлдә пленға эләккән. Аяҡтарына баҫа алмағас, һөйрәкләп баҙҙан-баҙға йөрөткәндәр ҙә, туйғансы язалағас, кеше була алмаҫын аңлап, йылғаға төртөп төшөргәндәр. Тик йылға кешеләрҙән мәрхәмәтлерәк булып сыҡҡан, яралы һалдатты кире ярға сығарып һалған. Ҡышлаҡ халҡы табып алып тәрбиәләгән. Тик аяҡтары атларлыҡ булып һауыға алмаған. Уны ошо хәлдә берәү совет һалдаттары үтәр юлға сығарып һалған. Аллаһы Тәғәлә йәшәр ғүмер биргәс, егет тағы ватандаштары яғына сыҡҡан. Хәҙер инде уны Ҡаҙағстан госпиталенә оҙатҡандар. Шул дауаханаларҙа ике йыл аунап ятып, унға яҡын ҡатмарлы операциялар үткәргән. Аяҡтарын ҡат-ҡат һындырып ҡоршауҙарҙан тыш, хәнйәр менән ҡырҡҡылап әхәзләнгән битен дә, баш тиреһе менән ҡуша сиселгән сәсен дә рәтләгәндәр бисараның. Туғандарына хәбәр итмәгән, был хәлендә ҡарт әсәһенә имгәк булырға теләмәгән...\nАтлап киткән ул шулай ҙа. Ауырлыҡ менән булһа ла, тубыҡтарын бер аҙ бөгөп, аушанлап булһа ла. Үҙ аяҡтарына баҫҡан. Әсәһенә лә ҡайтҡан. Ваҡыт үтеү менән, ауылдан бер ҡатынды димләп алып биргәндәр. Ғаиләлә дүрт бала тәрбиәләп үҫтереп, осороп ебәргәндәр, бөгөн шуларҙың шатлыҡ-хәсрәттәре менән йәшәп яталар.\nКисергәндәре ағымында, йән өсөн айҡашҡанда, ваҡыты-ваҡыты менән ул йәнде үҙе өҙөп атырҙай булған саҡтарында ла бик күп уйланған ул. Йәшәү-үлем, күк-ер, теге һәм был донъя, аҡ һәм ҡара көстәр кеүек ябай кешенең артыҡ иҫенә төшөп бармағандар хаҡында. Шул уйланыуҙарын тиҫтәләгән йылдарҙан һуң китап итеп яҙған. Һәм, ысынлап, илһамландырыр көскә эйә булырлыҡ баҫма килеп сыҡҡан.\nОшо тәьҫораттар аҫтында мәҡәләне яҙып һалдым да яйлап был хаҡта оноттом. Ағай ҙа шылтыратып рәхмәт әйтеүҙе, хатта мәҡәлә хаҡында фекерен белдереүҙе лә кәрәк тапманы. Уның кеүек оялсан һәм ябай кеше, бәлки, улайтыуҙы артыҡ сөсөләнеүгә лә һанайҙыр, тип кенә уйлап ҡуйҙым һәм шуның менән бөттө.\n... Тыуған көнөмә бәләкәй генә булһа ла өҫтәл әҙерләйем әле тип, баҙар ҡыҙырып йөрөһәм, бер номер шылтырата.\n– Был Зиннәт ағай ине...\nЙәһәт кенә “Зиннәт ағай” тигәнде иҫләргә тырышам һәм хәтерләйем:\n– Әһә. Тыңлайым һеҙҙе, Зиннәт ағай.\n– Тыуған көнөң менән ҡотлайым, тип шылтыратам.\n– Ә-ә... – аптырайым, әлбиттә. – Минең тыуған көндө һеҙ ҡайҙан беләһегеҙ?\n– Беләм шул бына... Мин бит һине бик күптән беләм.\n– Ҡайҙан? – төпсөнәм инде, мин бит был кеше менән шулай әрһеҙ һәм ҡыйыу һөйләшәм, нишләптер.\nТеге яҡтағы бер аҙ өндәшмәйерәк тора, әйтергәме-юҡмы, тип икеләнә, күрәһең.\n– Йә, әйтегеҙ инде, – уның тартыныуын аңлап, шарҡылдап көлөп алам әле.\n– Афғандан сығарылып, Ҡаҙағстан госпиталдәрендә иҫһеҙ ятҡанда, минең башҡорт икәнлегемде белеп, кемдер ҡайҙандыр бер башҡортса гәзит алып килеп һалып киткән ине тумбама. Шунда һинең фотоң һәм шиғырҙарың бар ине. Баш һүҙ яҙған кеше һиңә фәлән-фәлән көндө ун һигеҙ йәш тулды, тип яҙғайны...\n– Ыста... – тип кенә әйтә алдым.\nХәҙер инде ағай тыйнаҡ ҡына итеп көлөп алды ла дауам итте:\n– Шул гәзитте мин ике йыл һаҡланым, ҡулымдан төшөрмәнем. Шиғырҙарыңды бөгөн дә яттан беләм... Гәзите лә бар...\n– Һауығып ҡайтһам, ошо ҡыҙҙы эҙләп табам, тип уйланым... Хатта маҡсат итеп ҡуйҙым шуны... Һәм һауыҡтым да...\n– Ҡайтҡас, эҙләп тә ҡарағайным... Былай ғына, рәхмәт әйтәйем, тип... Тормошта тигәстәр, мәшәҡәтләп торманым.\n– Ишетәһеңме ул һин мине? Ниңә өндәшмәйһең?\n– Иш-шетәм шул... Аптырап торам... бына.\n– Аптырама, һылыу, был донъялағы бер нәмәгә лә аптырарға ярамай. Шул рәхмәтемде бөгөн еткерәм һиңә. Тыуған көнөң менән. Бәхетле бул.\n– Р-рәх... – тик минең рәхмәтемде тыңлап торманылар, һалып та ҡуйҙылар.\nАптырар инем, ағай, был донъяла бер нәмәгә лә аптырама, тине бит әле. Ҡуҙғыған күңелемде тынысландыра алмай, эргә-тирәмдә ҡайнашҡан халыҡҡа ҡарап тора бирҙем. Мм-дә-ә... мөғжизәле донъя.


“Атайсал”да – ауыл проблемалары, йәшәйеше » "Йәшлек" гәзите\nГазета "Йәшлек" » Медиа » “Атайсал”да – ауыл проблемалары, йәшәйеше\nБашҡортостан ауылдары хаҡында уйлағанда, Назар Нәжмиҙең йырға әүерелгән ошо шиғыры күңелгә яғыла. Ауылдарға сыҡһаң, тик ана шул матурлыҡты күрге килә: һәр ауылға шыма юлдар илтә... Тирә-яҡта – тулҡындарын уйнатҡан туҡ башаҡтар диңгеҙе. Халыҡ үҙ ҡулынан килгән, дәрт иткән эш-шөғөлөн егәрле, ихлас алып барғас, ауылдар йорт-ҡураларҙың ныҡлығы, төҙөклөгө, матурлығы менән балҡый, хөр тормош хөкөм һөрә... Ысынбарлыҡ, әлбиттә, бүтәнсәрәк, барыһы ла ал да гөл түгел. Эшһеҙлек – ауылдарыбыҙҙың бәкәленә һуҡҡан төп мәсьәлә, уны хәл итеүҙе күп ир-ат Себер яҡтарында эҙләй. Йә, Башҡортостан ауылдарында мал үрсетеп, умарта тотоп, итен-майын, балын әлеге лә баяғы Себер тарафтарына юлланып һатыу яйын ҡараусылар бар. Ауырғазы районының Үтәймулла ауылынан шундай сараһын тапҡан ир-уҙаман тәжрибәһе менән “Атайсал” тапшырыуында уртаҡлашҡайны.\nБашҡортостанда элекке колхоздарҙың нигеҙен тарҡатмай, мөлкәтен туҙҙырмай, эшсе ҡулдарын юғалтмай, хәҙерге заман шарттарына яраҡлаштырып ҡороу миҫалдары булыуы ҡыуаныслы. Дыуан районының шул юлды һайлаған “Йондоҙ” хужалығы эшсәндәре был хаҡта үҙҙәре һөйләне. Әйткәндәй, егет-ҡыҙҙарҙы ауылда ҡалдырыу хәстәрен дә күрәләр бында: йәш ғаиләләр торлаҡ менән тәьмин ителә. Туризмды үҫтереү йәһәтенән Бөрйәндә генә түгел, төньяҡ-көнсығыш райондарҙа ла мөмкинлектәр артыуы “Янғантау” геопаркы проекты менән бәйле. Йүнселдәре ял ойоштороу, йылғаларҙан ағыҙыу, милли ризыҡ етештереү, халыҡ кәсептәрен тергеҙеү, тарихи-мәҙәни юҫыҡта эш йәйелдереүгә әле үк ең һыҙғанып тотонған. Төньяҡ-көнсығыш төбәктә йылдар буйы сиселеш көткән проблемалар ҙа юҡ түгел, Салауат районы Шәрәк ауылы халҡы, мәҫәлән, “зәңгәр яғыулыҡ”ты уҙған быуаттан тиерлек көтөп ала алмай.\nАуылдарыбыҙҙың көнүҙәк мәсьәләләре, шулай итеп, “Атайсал”дың да иғтибар үҙәгенә ҡуйыла. Арҙаҡлы яҡташтарҙы ҙурлау-хөрмәтләү – һәр райондың абруйын, ҡот-бәрәкәтен арттырған күркәм ғәмәл. Башҡортостандың халыҡ яҙыусыһы Флорид Бүләковтың 70 йыллығын ерҙәштәре – мишкәләр оло байрам кимәленә күтәреп, бик йылы рухтағы саралар менән билдәләп үтеүен “юлдаш”тарыбыҙ эфир аша хәбәрҙар булды. Алдағы сығарылыштарҙа кооперация йүнәлешендә юл ярған ауыл эшҡыуарҙары менән осрашыу көтә.\nАтайсал – тыуған йортобоҙ ҡотон, ер-һыуҙарыбыҙ күркен, тормошобоҙ инешен һаҡлаған, йәнде тартып торған ата-бабаларыбыҙ төйәге. “Юлдаш” радиоһында “Атайсал” тапшырыуы һәр шаршамбыла 11 сәғәт 10 минутта һәм киске сәғәт 9-сы 10 минутта эфирға сыға.\nСығыу ваҡыты 11-04-2018, 06:00 | Ҡаранылар: 124\nТөньяҡ-көнсығышта – «Уралтау»


Ҡыйыу почтальон » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Ҡыйыу почтальон\nҠыйыу почтальон 12.02.2014 // Йәмғиәт\nАвгуст аҙағында Белорет ҡалаһының күп ҡатлы йорттарының береһендә аҡса талау ниәтенән почтальонға бысаҡ менән һөжүм итәләр. Ул битенә маска кейгән бур менән көрмәкләшә башлай. Сумканы талап алырға маташҡан әҙәм аҡтығы ҡатынға бысаҡ менән сәнсә. Бәхеткә күрә, ҡулы ғына яралана.\nБитенән маскаһы сиселеп киткән егет йөҙөн йәшереү өсөн енәйәт урынынан ҡасырға мәжбүр була. Юғалып ҡалмаған почтальон, үҙенә һөжүм итеүҙәре тураһында эш урынына хәбәр итеп, "Ашығыс ярҙам", полиция хеҙмәткәрҙәрен саҡыра.\nБатырлығы, ҡаушап ҡалмағаны өсөн Белорет почтамтының участка почтальоны Гөлнара Сәләхова "Рәсәй почтаһы" федераль дәүләт унитар предприятиеһының "Батырлыҡ өсөн" билдәһе, 30 мең һум премия менән бүләкләнә.\nӘле талаусы ҡулға алынған, уға ҡарата енәйәт эше ҡуҙғатылған.\nГөлнара Рәшит ҡыҙы — Баймаҡ ҡалаһынан. 1983 йылда Белоретҡа парикмахер һөнәре буйынса практика үтергә килә, шунда Абҙаҡ егете Хәниф Хәдиулла улын осратып, ғаилә ҡора. Улар өс балаға ғүмер бирә, ҡыҙҙары Гүзәл менән Айгөл бөгөн үҙҙәре балалар үќтерә. Ә улдары Азамат Анапала эшләй.\nГөлнара Сәләхова һигеҙенсе йыл ҡала халҡына матбуғат тарата. Һәр эштең үҙ ауырлығы булған кеүек, был да — яуаплы һәм хәүефле хеҙмәттәрҙең береһе. Һәр саҡ аҡса менән йөрөгән почтальонға шикле әҙәмдәр менән дә осрашырға, эттәрҙән дә тешләнергә тура килә. Эшен яратып атҡара, үҙ бурысын намыќ менән үтәй. Пенсия таратыуҙан тыш, тауар, марка, конверт та һата, гәзит-журналға ла яҙҙыра. Тырыш почтальондың хеҙмәте Белорет почтамтының Маҡтау ҡағыҙҙары менән баһаланған. 2009 йылда иһә матбуғатҡа яҙҙырыу планын тултырғаны өсөн телевизор менән бүләкләнә. "Иң яҡшы почтальон-2012" республика конкурсында ҡатнашып, призлы урын яулай.\nТөп эшенән тыш яратып башҡарған башҡа шөғөлдәре лә бар Гөлнара Сәләхованың. Ул бәйләү, бешеренеү менән мауыға, ейән-ейәнсәрҙәрен тәрбиәләшә.\n— Һөжүм итеү осрағынан һуң күптәр был эштән китергә, хәүефһеҙерәк урын табырға кәңәш итте. Әммә һөнәремде яратам, уға өйрәнгәнмен. Шуға күрә икенсе ергә күсергә уйламайым да. Әлбиттә, пенсия таратҡанда төрлө кешеләр менән осрашырға, аралашырға тура килә. Оҙаҡ йылдар ошо эштә булғас, кемдең кем икәнен айырырға өйрәнеп бөткәнбеҙ. Шик тыуҙырғандарына һаҡсы менән йөрөргә тырышабыҙ. Үкенескә ҡаршы, тормошобоҙҙа яман әҙәмдәр йыш осрай. Балаларҙың, үќмерҙәрҙең яҙыҡ юлға баќыуы бигерәк тә аяныс. Аҡса таларға уйлаусы ла 15 йәшлек кенә үќмер булып сыҡты. Күрше йортта йәшәгән олатаһына пенсия килтергәнде уның бер нисә тапҡыр күргәне бар ине. Шуға күрә, алдан план ҡороп, мине көтөп йөрөгәндер, тип уйлайым. Форсаттан файҙаланып, гәзит уҡыусыларға шуны әйткем килә: пенсия таратҡан көндә ҡаршы сығып алып, ишектән сыҡҡансы оҙатып ҡалһындар ине. Бер-беребеҙгә саҡ ҡына иғтибарҙы арттырһаҡ, күңелһеҙ осраҡтар ҙа әҙерәк булыр, — ти Гөлнара Рәшит ҡыҙы.\nХалыҡ менән уртаҡ тел таба белгән почтальондарыбыҙға ауыр эштәрендә уңыштар ғына теләйбеҙ.


"Үҙ-үҙебеҙҙе яратыуҙан тартынмайыҡ" (№ 9, 2018)\n10 Октябрь 2018, 18:03\nСәләмәт тормош алып барыу заманыбыҙҙың иң модалы тенденцияларының береһенә әйләнде. Күпселек хәҙер дөрөҫ туҡланыуҙы, даими физик йөкләмәләрҙе, үҙенә генә түгел, башҡалар өсөн дә файҙа килтерерҙәй ижади шөғөлдәрҙе ғәҙәт итә. Оҙайлы эш сәғәттәренән һуң спорт залдары, бейеү түңәрәктәре, фитнес, пилатес, йога үҙәктәре йәше-ҡарты менән шығырым тулы... Һис шикһеҙ, шәп күренеш, әйтәгүр. Тимәк, әҙәм балаһы юҡ-бар ығы-зығынан, ялҡаулыҡтан, үҙ-үҙенә ҡарата хаттин ашҡан битарафлыҡтан арынып, рухи ҡиммәттәргә, тән һәм йән сәләмәтлегенә өҫтөнлөк бирә. Бөгөн таныштырасаҡ зифа буй-һынлы, ғәжәп һөйкөмлө, йәп-йәш сырайлы, иҫ киткес мөләйем вә ихлас милләттәшебеҙ Олеся ӘХМӘТҒӘЛИЕВА ла күптән инде “сәләмәттәр” рәтендә. Мәскәү ҡалаһының билдәле йога-үҙәктәренең береһендә быйыл ғына инструктор булып эш башлаған һылыуҙың йәшлек, гүзәллек, һомғоллоҡ серҙәре журнал уҡыусы ҡатын-ҡыҙҙарыбыҙҙы ҡыҙыҡһындырмай ҡалмаҫ, моғайын.\n– Олеся, йоганы мөхәббәт менән шөғәлләнеүгә тиңләйһең... Үҙ-үҙең менән...\n– Һәр күнекмә – асыш: өр-яңынан үҙеңде өйрәнәү, физик, психик һәм менталь йәһәттән нығыныу, камиллашыу. Үҙгәрештәр иҫ китерлек – һин көндән-көн бәхетлерәк, сәләмәтерәк, ирекле вә һәләтлерәк! Бынан ары күңелһеҙләү, эске көсөргәнешлек, көйһөҙләнеү кеүек йәшлекте, матурлыҡты, теләк-хыялдарҙы “ашаусы” тойғолар хас түгел һиңә. Уның ҡарауы, йән-тәнеңде пакландырған, бар булмышыңды нурлыраҡ иткән мөғжизәле кисерештәр солғанышында йәшәргәндән-йәшәрәһең, балҡып сәскә атаһың...\n– Үрҙәге фекерең шундай ҡыҙыҡтырғыс, ысынлап та шулай шәп нәмәме ни ул йога?\n– Йога бер сәғәткә һуҙылған күнекмә түгел, ул – тормош рәүеше. Был аһәңле донъяға килеп кереү менән һин баштан-аяҡ үҙгәрештәргә дусарһың. Мәҫәлән, беҙҙең йога-үҙәккә, нигеҙҙә, бала тәрбиәләп өйҙә ултырған әсәйҙәр йөрөй. Һәр саҡ тиерлек уларҙың тәүге тапҡыр килгән мәлдәренә иғтибар итәм: күптәренең йөҙәндә ниңәлер ғәйепле йылмайыу, икеләнеү; ҡараштары моңһоу, ҡиәфәттәрендә арыу, талсығыу билдәләре; атлап йөрөштәренең, хәрәкәттәренең ирекһеҙлеге, яурындарының ауыр тормош йөгөн күтәргәндәй төшөнкө булыуы ла күҙгә ташлана. Ышанаһығыҙмы-юҡмы, ярты йыл самаһы ваҡыт үтеүгә был “бахырлыҡ”тың әҫәре лә ҡалмай – һындар турая, хәрәкәттәр матурая, бар ҡиәфәт һиҙелерлек йәшәреп, сафланып китә. Һәм былар бары тик тышҡы үҙгәрештәр. Эске донъялағы “түңкәрелеш” иһә күпкә мөһимерәк. Боронғо һинд теленән “йога” һүҙе “ҡушылыу”, “гармония”, “бәйләнеш” тигәнде аңлата. Тимәк, йога менән шөғөлләнгән кешенең тәүмаҡсаты – тән, уй, теләктәр менән идара итеп, Йыһан менән бер бөтөнгә әйләнеү.\nНәркәс СӨЛӘЙМӘНОВА әңгәмәләште.\nДауамы "Шоңҡар" журналының 9-сы һанында.


Уйынсыҡтар яһарға өйрәндем\n9 Март 2019, 15:28\nИнтернет селтәренән ҡарап уйынсыҡтар эшләргә өйрәндем әле. Был ысул «фелтинг» тип атала. Ҡул эштәре менән ултырыу ниндәйҙер әйберҙең етмәүенән түгел, ә күңел талабы ул. Уларҙы эшләгәндә йән тыныслығы табам. Яратҡан шөғөл кәйефкә лә ыңғай йоғонто яһай.\nУйынсыҡтарҙы ваҡыт булғанда бер-ике көндә лә әҙерләп була. Улар бигерәк матур, бәләкәстәрҙең генә түгел, хатта ололарҙың да күҙен ҡыҙҙырырлыҡ итеп килеп сыға. Ҡарап һоҡланмау мөмкин түгел. Үҙ ҡулдарың менән эшләнгән әйбер ҡәҙерлерәк тә тойола, тик буш ваҡытым ғына аҙыраҡ.\nҠыҙҙар, бына ниндәй күркәмлек булдыра алабыҙ үҙ ҡулыбыҙ менән!\nКарина ҒИЗАМОВА, VI синыф уҡыусыһы.


Бер сиктән икенсе сиккә ташланыу - йәмғиәттең идеологик таяныстарын эҙләүсегә хас һыҙат. Студент ҡыҙ Рим ҡалаһы Грецияла, ти икән, был көлкө тыуҙыра. Әммә диндар кеше үҙене ң нимәгә ышаныуын йүнләп аңлата алмаһа, йәмғиәткә саң ҡағырғ а ваҡыт еткән. Бөгөн республикала, хәйер, тотош Рәсәйҙә лә бармаҡ менән генә һанап сығырлыҡ булған дин белгестәре араһындағы ғилми - тикшеренеү синыфының иң сағыу\nвәкилдәренең береһе Камил Ғирфанов 39 йыл дауамында дин тураһында һөйләй.\n- Камил Вәли улы, тикшереү предметына ҡарата мөнәсәбәтте үҙгәртеүе ауыр булманымы Быға тиклем кире ҡарашта булған әйберҙе ярата башларға мөмкинме\n- Минең предметым "Фәнни атеизм нигеҙҙәре" тип атала ине, ә хәҙер - "дин өйрәнеү". Ул дәүер шәхсән минең өсөн артыҡ ҡыйынлыҡһыҙ тамамланды. Сөнки динде тәнҡитләү күҙ уңында тотолһа ла, үҙ "дошманыңды" белергә һәм аңларға кәрәк ине. Киҫкен рәүештә динде кире ҡағыу өсөн, миңә башта дин тураһында ниндәйҙер мәғлүмәттәр хәбәр итергә тура килә ине,\nғәҙәттә улар - тарихи планда була, шуға күрә минән көлгәндә ре лә булғыланы: "Ғирфанов телевидение йәки радионан сығыш яһай икән, тимәк берәй байрам етәлер!" Шуға күрә мин әлегә теге йәки был диндең тарихын һөйләгәндә, кире ҡағыу күҙлегенән тәнҡитләү өсөн ваҡыт та ҡалманы, хәйер бының арты ҡ кәрәклеге лә һиҙелмәне.\n- Ни өсөн бөгөн дини бәхәстәрҙе хәл итер һәм конфессионал ь проблемаларҙы тикшереү өсөн эксперт сифатында ғалимдарҙы\nторған һайын һирәгерәк саҡыралар\n- Мин студенттарға һәр ваҡыт ҡабатлайым: һуңғы ваҡытта ил дә сакралләштереү процесы көс йыя. Тормоштоң төрлө яҡтарына\n- сәйәсәткә, идеологияға һәм әхлаҡҡа дин һәм сиркәү йоғонто һо арта бара.\n- Был, һеҙҙеңсә, конфессияларҙың йоғонто өсөн көрәш эҙемтәһеме әллә ...\n- Конфессиялар араһында конкурентлыҡ һәр ваҡыт булды, бар\nһәм буласаҡ. Әммә бында барыһы ла нәҡ сакралләштереүҙең дөйөм процесы менән аңлатыла. Минеңсә, был беҙҙә 70 йыл дауамында барған "динде кире ҡағыуға" яуап реакцияһы үҙе тураһында белдерә. Ул ваҡытта марксизм дини идеологияға ҡаршы көрәште күҙ уңында тотһа ла, көрәш нәҡ дингә ҡаршы булды, әммә СССР - ҙа ул руханиҙарға ҡаршы көрәш формаһын\n- Әммә ни өсөн нәҡ ғалимдарҙы "ҡапҡа төбөнән кире боралар " һуң Дәүләт - дин проблемаларын тикшереүҙә, мәҫәлән, йәмәғ әт эшмәкәрҙәре, сәйәсмәндәр ҡатнаша, улар ғәҙел ҡарашта була алмай бит.\n- Һеҙҙең һорауға мин яуап бирә алмайым. Был заман\nүҙенсәлеге. Сәйәсәттән алып мәҙәниәткә тиклем барлыҡ эштәргә лә бер яҡлы ҡараш һаҡлана. Ғөмүмән, һуңғы ваҡытта\nтөрлө фән вәкилдәре дини мәсьәләләр менән шөғөлләнмәй. Был\nтөшөнсә моданан сыҡты, дәрәжәһен юғалтты тип әйтергә була. Хәлдең нормаль булмауы фән өлкәһе тикшеренеүселәренең дин тәбиғәте хаҡында үҙҙәренең аныҡ ҡына фекерен белдереүҙән баш тартыуына бәйле барлыҡҡа килә.\nБөгөн, ҡыҙғанысҡа ҡаршы, ғалимдарҙың күпселеге әйтелгән проблемаларҙан ситләште. Ә бит ғалимдар өсөн иң изгеһе - нәҡ\nфәнни белемдәрҙе пропагандалау.\n- Фән һәм дин төшөнсәләре һаман да уртаҡ тел таба алмай тигәнде аңлатамы был Әллә эш донъяға матди һәм дини ҡараштың конкурентлығындамы\n- Үҙ ваҡытында саф фәнни ғилемде пропагандалаусыларҙың\nкүптәре дин пропагандистарына әйләнде. Улар араһында ярайһы\nуҡ билдәле исемдәр бар. Был, минең ҡарамаҡҡа, шикле эҙмә - эҙлекһеҙлек. Улар элек тә материалист булмағанға оҡшай, әммә\nбөгөн дә ысын диндарҙар булыуы ышаныс тыуҙырмай.\n- Һеҙ университеттағы кисәге мәктәп уҡыусыларын дәүләт хеҙмәте академияһындағы өлкәндәр менән сағыштырыу мөмкинлегенә эйә. Тәүгеләре ғаиләләрҙә дини тәрбиә йәһәтенән\nэштең нисек тороуын, икенселәре - уларҙың балаларға нимә\nбирә алыуын күрһәтә. Беҙҙең граждандар дингә яҡынлашты тип әйтергә мөмкинме\n- Тик уларҙың белем кимәле артманы. Ҡыҙғанысҡа ҡаршы,\nяҡшы тәрбиә биреүсе кадрҙар булмауы - заман диндәренең ҙур\nфажиғәһе ул. Мосолмандарҙың да, христиандарҙың да күпселеге үҙ дине төшөнсәләрендә һай йөҙә. Ғөмүмән, белмәйҙәр, тип тә әйтергә була. Һәм был белмәүселек - кемдер\nбик дөрөҫ әйткән, үҙ динеңде белер өсөн бөтә диндәрҙе лә белергә кәрәк - беҙҙең замандың айырым билдәһе. Бына миңә аңлатығыҙ инде, йәмғиәттә дин һәм аҡһөйәктәр дәүләтенең нормаль һыйышып йәшәүен нисек тәьмин итергә мөмкин\n- Ә бәлки уларҙы айырыу кәрәк тә түгелдер\n- Дин ниндәйҙер кимәлдә йәмғиәтте нығыта, әммә уның ролен хәл иткес тип һанарға ярамай. Әлбиттә, беҙҙә, йәнәһе, элек дингә ышаныу ҙа, юғары әхлаҡлылыҡ та бар ине, ә бына Алланы онотоп, ҡанундарҙы үтәмәгәс, башланды ла инде, тип әйтергә яраталар... Шулай догмат барлыҡҡа килә. Икенсе яҡтан, дин мәсьәләләренә һәр кем бик һаҡсыл ҡағылырға тейеш - был бик\nнескә һәм хәүефле күренеш тиер инем. Беҙҙең барыбыҙға тыңлай белеү һәм иң мөһиме, ишетә белеү етмәй.\nЮридик йәһәттән барлыҡ конфессиялар ҙа тигеҙ хоҡуҡлы, һәм\nдәүләткә даими рәүештә үҙенә һәм башҡаларға ла паритеттың һаҡланырға тейешлеген хәтергә төшөрөп торорға кәрәк. Әйткәндәй, дин әһелдәре лә, атеистар ҙа үҙҙәренә ҡарата яҡшы\n- Ғалим - дин белгесе, шул уҡ ваҡытта диндар ҙа булып, тикшеренеүсе һәм педагог ғәҙеллеген һаҡлап ҡалыу мөмкинме\n- Был ауыр, әммә мөмкин. Һәм был, әйткәндәй, донъяуи мәғарифтың киҫкен проблемаһы: нисек итеп диндар уҡытыусыға уҡыусыларҙы үҙ яғына ауҙарыу мөмкинселегенән тыйылып ҡалырға


Материалы за 16.02.2010 » Архив газеты "Йәшлек"\nУйындар бара, уңыштар булыр әле Яңылыҡтар » Спорт\nУҙған шәмбе иртәһендә Канаданың Ванкувер ҡалаһында XXI ҡышҡы Олимпия уйындарын асыу тантанаһы үтте. Би-Си Плейс спорт майҙанындағы шығырым тулы трибуна һәм ер шарының өс миллиардҡа яҡын спорт һөйөүсеһе яҡты, иҫ киткес матур шоуҙы өс сәғәт буйына телевизор экраны аша күҙәтте. Олимпия утын Канаданың өс спортсыһы (улар иҫәбендә легендар хоккейсы Уэйн Гретцки ҙа бар) тоҡандырҙы. Күптәрҙең күңелендә уйын хужаларының төрлө төҫтәге кейемдәре менән донъяның 82 иленән килгән спортсыларҙы бейеп ҡаршылауы һоҡланғыс тамаша булып ҡалыр. Тик шуныһы: ҙур спорт байрамы һәр ваҡыттағыса матур башланыр урынға, уйламаған ерҙән ҡыҙғаныс ваҡиға менән башланды. Уйындар рәсми асылыуға бер нисә сәғәт ҡалғас, 21 йәше генә тулған сана менән тиҙлеккә шыуыусы Грузия вәкиле күнекмәләр ваҡытында ҙур тиҙлектә елеп, көтмәгәндә ҡолай һәм яҡты донъя менән хушлаша. Грузия спортсылары был күңелһеҙ хәлдән һуң уйындар башланмаҫ борон тыуған яғына ҡайтырға уйлай.\nТутыҡ сөй Конкурстар, Хикәйә\nИмен генә хеҙмәт итеп йөрөй ине, вә-ә-т-т, бәлә, әй-й, аңғармаҫтан ҡулын бешереп ҡуйҙы… Ашнаҡта нарядта сағында булды был хәл.\n… Йәйҙең иң кәттә көндәре торған саҡ. Тирә-яҡ бында, Байкал аръяғында Фәрғәттең ғәзиз тыуған яғындағы ише үк күркәм түгел- түгеллеген: шешәгә тултырып һатылған кеүек, төбөнәсә үтә күренмәле таҙа һыулы йылғалар аҡмай, ярҙарында, таш күңелле кеше лә һоҡланып баш сайҡарлыҡ мәғрур ҡаялар ҡалҡмай, йөрәктәрҙе елкендереп, серле таңдар атмай. Ҡояштың был төбәктә лә бер тапҡыр ҙа күтәрелмәй ҡалғаны юҡ шикелле былай – ошо тәбиғи гүзәллек яғынан ныҡ ҡына үгәйһетелгән урынға ла, йыбанып ҡына булһа ла, йөҙөн аса ул. Тик ике ай ярым элек кенә хеҙмәтен башлаған йәш һалдат, уның үҙенең ҡайҙалыр бик алыҫта булып, нур-һөңгөләре бында ҡаҙалған илаһи бер мәлде күрә генә алмай. Күрер ине, ваҡыты юҡ. Fөмүмән, киске ун менән иртәнге алты араһы шул һуңғы етмеш биш көндә уның өсөн тәүлектең бер төптө буш урынына әүерелде. Юҡ икән дә баһа фани донъяла быйыл май башынан был арауыҡ! Fәмәлдән сығарылған!..\nавторы: admin | 16 февраля 2010 | Фекерҙәр (1) | Тотош уҡырға\nЭҙләмәгеҙ мине, ҡайтмай түҙмәм... Яңылыҡтар » Тормош юлдары ҡатмарлы\nУйсан ҡарашлы һылыуҙың фотоһүрәте сәхнә түренә эленгәйне, ә залда бала ҡайғыһын артмаҡлаған әсә менән шағирәне үҙ күргән, уны яҡшы белгән яҡындары, дуҫтары ултырҙы. Аһ, еңел түгел ине Фәриҙә апайға ҡыҙының хәтер кисәһендә ҡайғы яңыртыуы... Балаҡайының кескәй сағынан алып ояһынан осоп сыҡҡанға тиклемге ҡыҫҡа ғүмере күҙ алдында булғандыр; Флүзәнең иптәштәре, туғандары иҫтәлектәре менән бүлешкәндә һәр һүҙ тере ҡуҙҙай йөрәгенә төшкәндер – күҙ йәштәре аҡты ла аҡты... Әммә хәтер кисәләре кәрәк. Тереләр өсөн кәрәк. Сағыу йондоҙҙай атылып һүнгән Флүзәнең ижадын белмәгән-ишетмәгәндәр ҙә күп бит әле.\nҺәр әҫәре күңелемдә – эҙ, аңымда ойотҡо ҡалдырһа ла, үҙем өсөн дә шағирәне өр-яңынан астым был кистә. Бына ауыл хакимиәте башлығы Кәтип Әхмәҙиевтың хәтирәләрендә Флүзә Һарт ауылында йәшәүсе Сәлиха өләсәйенә ҡунаҡҡа бер килеүендә, малайҙар менән бергә йылғала балыҡ ҡаптыра. Балыҡтың да ниндәйен эләктерә бит әле – елле бер бәрҙене! Малайҙарҙың шул саҡтағы ҡыуанысы, ғорурлығы, әйтерһең дә, ҡармаҡҡа ябай түгел, ә алтын балыҡ эләккән!\nТормош асылдарын аса-аса Яңылыҡтар » Тормош юлдары ҡатмарлы\nМаргарита менән көтмәгәндә таныштыҡ. Өҫтөмә донъя йөгө ишелгән үтә лә ауыр бер мәл ине. Башты ташҡа бәрһәң дә хәл итә алмаҫтай тойолған проблемалар килеп баҫҡайны. Ҡағиҙә булараҡ, ошондай ике ҡулһыҙ ҡалған ваҡыттарҙа әҙәм балаһы Аллаһы Тәғәлә барлығын иҫенә төшөрөүсән. Аяҡ аҫтындағы бығаса бер ниндәй тетрәнеү белдермәгән ер нығыраҡ һелкенә башлағас, миңә лә, ярҙам һорап, Тәңрегә мөрәжәғәт итеүҙән башҡа сара ҡалманы.\n«Эй, Аллаһ! Бөйөктәрҙең бөйөгө! Теләгән кешеңде юғары күтәрәһең, теләгән кешеңде түбәнәйтәһең. Яҡшылыҡ – һинең ихтыярыңда. Һин һәр нәмәгә ҡөҙрәтле, ярҙам ҡулыңды һуҙ мин ҡолоңа. Фәрештәләреңде сығарып ҡуй минең йөрөгән юлдарыма!» – тинем, ялбарып.\nавторы: admin | 16 февраля 2010 | Фекерҙәр (2) | Тотош уҡырға\nБР Хөкүмәте Премьер-министры Раил Сарбаев етәкселегендә делегация эш сәфәре менән Финляндияға юлланды. Сәфәрҙең маҡсаты – Финляндия менән ағас эшкәртеү өлкәһендә хеҙмәттәшлек итеү мөмкинлектәре менән танышыу. Сит илдә урман эшкәртеү сәнәғәте менән ентекле танышыу, ошо йүнәлештә эшләгән предприятиеларҙа булыу ҡаралған, шулай уҡ Финляндия урман сәнәғәте ассоциацияһы президенты Ристо Уитти менән осрашыу ҙа ойоштороласаҡ.\nБашҡортостан энергетиктарының тәжрибәһен өйрәнеү маҡсатында Ҡырғыҙстан Республикаһының Үҫеш фондының директорҙар советы рәйесе Игорь Чудинов етәкселегендәге делегация килде. Тәү сиратта улар «Берҙәм энергетик системаның системалы операторы» асыҡ акционерҙар йәмғиәте филиалы – «Башҡорт төбәк диспетчер идаралығы» менән танышты. Ҡунаҡтар өсөн үҙәк диспетчер һәм филиал персоналының тренажерҙарҙа әҙерлек үтеү пункттарына экскурсия ойошторолдо, шулай уҡ Башҡортостан энергосистемаһы, унда ҡулланылған идара итеү технологиялары хаҡында һөйләнеләр.\nБерҙәмлектә һәм татыулыҡта – беҙҙең киләсәк Яңылыҡтар, Башҡортостан\nБашҡортостан Республикаһының ЮНЕСКО эштәре буйынса комитетында «ЮНЕСКО проекттары һәм уның программалары буйынса эшләүсе мәғариф учреждениеларының үҙ-ара бәйләнеш селтәре» тигән темаға «түңәрәк өҫтәл» үтте.\nУнда мәғариф учреждениелары, төрлө министрлыҡтар вәкилдәре, ошо йүнәлештә эшләүсе мәктәптәр ҡатнашты. Ултырышты Башҡортостан Республикаһының ЮНЕСКО эштәре буйынса комитетының башҡарма директоры Өлфәт Йомағужин асты. Ул, ойошманың эштәре, киләсәккә пландары менән таныштырып: «Комитеттың сиктәрен киңәйтеү, сит ил ойошмалары менән хеҙмәттәшлек итеү, халҡыбыҙҙың милли ҡиммәттәре – «Урал батыр» эпосын, Шүлгәнташ мәмерйәһен, һабантуй байрамын бөтә ил кимәленә күтәреү, яңы эшләй башлаған мәғариф учреждениеларына ярҙам итеү, һәләтле балалар, белемле йәштәр тәрбиәләү – беҙҙең төп бурыс», – тине.


Өсөһө лә бер һөнәрле » Табын\nХәҙер инде бөткән Биҙәүләт ауылында Миңлегөл менән Бөйөк Ватан һуғышы ветераны Имаметдин Фәтҡуллиндарҙың ишле ғаиләһендә 5 ҡыҙ араһында өс таған булып буй еткерә Фәнир, Фәнүр, Марсель. Тыуған ауылдары мәктәбендә башланғыс белем алып, артабан уҡыуҙарын Сәйетбабала дауам итәләр. Мәктәпте тамамлағас иһә һәр ҡайһыһы Ватан алдындағы изге бурысын үтәп ҡайта. Фәнир Смоленскиҙа водитель булып хеҙмәтен тултырһа, Фәнүр менән Марсель Хәрби-диңгеҙ флотында, Тымыҡ океанда 3 йыл хеҙмәт итеп ҡайта. Артабан ағайҙары – Стәрлетамаҡта, ә ике энекәш элекке 130-сы һөнәрселек училищеһында (хәҙер Ауырғазы күп профилле колледж) шофер һөнәрен үҙләштерә. Фәнир менән Фәнүр хеҙмәт юлдарын Красноусол быяла заводында, ә Марсель ОРС-та водитель булып башлай.\nИмаметдин уландарынан иң өлкәне Фәнир ҙур тәжрибәгә эйә булып, үҙ эшенең оҫтаһына әйләнгән. 3 йыл инде Курорт мәктәбе автобусы водителе булып эшләй. Тормош иптәше Миләүшә менән 2 ҡыҙ һәм 1 ул тәрбиәләп үҫтереп, бөгөн 3 ейәнсәр, 1 ейәндең яратҡан олатаһы ла ул.\n30 йыл ғүмерен Красноусол автотранспорт предприятиеһында пассажирҙар ташыуға арнаған Фәнүр - автобус водителе. Уның тырыш хеҙмәте район, республика, Рәсәй Федерацияһы Маҡтау грамоталары, Рәхмәт хаттары менән баһаланған. Фотоһүрәте "Башавтотранс” ДУП-ының "Маҡтау таҡтаһы”на эленгән. Ҡатыны – үҙәк район дауаханаһы Балалар поликлиникаһы шәфҡәт туташы булып эшләгән Гөлнара менән ике ул тәрбиәләп үҫтерәләр. Алдынғы водитель хәҙер район юл төҙөү-ремонтлау идаралығында "КамАЗ” автомашинаһында эшләй.\nТөрлө урындарҙа эшләп, ярайһы тәжрибә туплаған Марселде Красноусол автотранспорт предприятиеһына ҡуш ҡуллап эшкә ҡабул итәләр. Бында хеҙмәт юлын башлауына ла 6 йыл булып киткән. "Нефаз” автобусында "Красноусол” шифаханаһы эшселәрен эштән-эшкә ташыуҙы уға ышанып тапшырғандар. Марсель тормош юлдашы – Балалар шифаханаһы шәфҡәт туташы Гөлфиә менән 2 ҡыҙ үҫтерәләр. Оҙаҡламай алдынғы водитель алтын юбилейын билдәләйәсәк.\nҠыҫҡаһы, Фәтҡуллиндарҙың барыһы ла үҙ һөнәре нескәлектәрен төплө белгәнлектән, коллективтарында ла абруй ҡаҙанып, үҙ кешегә әйләнгәндәр, ғаиләләрендә лә ихтирамлы ғаилә башлыҡтары. Улар хаҡында халыҡ араһында ла, етәкселектән дә тик маҡтау һүҙҙәре генә ишетергә мөмкин. Тырыш, намыҫлы хеҙмәттәре етәкселек тарафынан баһаланып, был хаҡта һәр береһенең бихисап Маҡтау грамоталары, Рәхмәт хаттары һөйләй.\nБарыр юлдарығыҙ ҙа, үтер тормош һуҡмаҡтарығыҙ ҙа һәр саҡ һикәлтәһеҙ, уң булһын, Фәтҡуллиндар!


Сосновка ауыл Советы — Башҡорт Википедияһы\nСосновка ауыл Советы\nРәсәйҙең Башҡортостан Республикаһы Белорет районындағы ауыл биләмәһе\nСосновка ауыл Советы — Белорет районы муниципаль районы ауыл биләмәһә, муниципаль берәмек. 2010 йылдың 1 ғинуарына халыҡ һаны 1532 кеше, 2009 йылдың 1 ғинуарына ҡарата халыҡ һаны 1520 кеше. Административ үҙәк — Сосновка.\nСосновка, Арский Ташы, Рысыҡай, Түбәнге Биҡҡужа (Түбәнге Йәтвә (Сланцы))\nӘбсәләмов Мансур Мәһәҙей улы\n80 211 846 000\nАуыл биләмәһе башлығы — Әбсәләмов Мансур Мәһәҙей улы\nЭштәр идарасыһы — Нәҙершина Рәмзиә Лотфулла ҡыҙы.\nСосновка ауыл Советы ауыл биләмәһе хакимиәтенең почта адресы:\n453539, Башҡортостан Республикаһы, Белорет районы, Сосновка ауылы, Үҙәк урам, 6.\n4 Ҡыҫҡа белешмә\n2010 йылдың 1 ғинуарына ҡарата Башҡортостан Республикаһы Белорет районы муниципаль районының Сосновка ауыл советы ауыл биләмәһе составына кергән халыҡ иҫәбе һәм торама пункттар исемлеге. Йәмғиһе — 1532.\nСосновка — 870\nАрский Ташы (Арский ташы) — 125\nТүбәнге Биҡҡужа (Түбәнге Йәтвә (Сланцы)) — 88\nРысыҡай — 449\n1610 1520 -90 -5,59\nXX быуаттын утыҙынсы йылдарында Сосновка ауылы урынында «ЗАК йорто» торған - тотҡондар йорто. Репрессияға әләккән ғаиләләр алты йортта йәшәй. Был «Нура» лагерының өҫтәмә хужалығы була.\nРепрессия тотҡондары «Нура» лагеры өсөн сусҡалар ашата, емеш-еләк үҫтерә, һыйыр һәм ҡуяндар аҫрай. 1933 йылда игенселек хужалығы менән шөғөлләнә башлағас, Белорет металлургия комбинаты транспорты йәлеп ителә. Ферма тирәләй утарҙар барлыҡҡа килә: Иҫке Йәтвә утары, Рысыҡай ауылы. Һуңынан ферманан «Нура» ауыл хужалығы артеле ойошторола. 1933 йылдан 1945 йылға тиклем өс артель барлыҡҡа килә: Рысыҡай ауылында — «Урал», Новобельск ауылында — «Ҡыҙыл йондоҙ», Сосновка ауылында — «Нура». Өс артелдең халҡы Ломовка ауыл советына ҡарай. Ә Хөсәйен ауылының «Йондоҙ», Үткәл ауылының «Яңы юл», «Башҡортостанға 10 йыл» артелдәренең халҡы Шығай ауыл советына керә. Хужалыҡтарҙы эреләтеү процессы барышында 1950 йылда тәүге өс артель ҡушылып «Молотов» артеленә әйләнә(үҙәге — Сосновка ҡасабаһы). Һуңғы өс артелдең бергә ҡушылыу арҡаһында Шығай ауылында үҙәкләштерелгән «Маленков» артеле барлыҡҡа килә.\nМаленков һәм Молотов артелдәрен бергәләштереү процессы һөҙөмтәһендә «Заря» колхозы барлыҡҡа килә. Бынан тыш 1960 йылда Николаевский артеле лә «Заря» колхозы составына керә. Ауыл хужылығы артелдәрен эреләтеү барышында 1960 йылда Сосновка ҡасабаһында Сосновка ауыл советы ойошторола һәм Шығай ауыл советы Сосновка ауыл советы составына керә.\n1972 йылда Сосновка ауыл советының үҙгәреп ҡоролоу арҡаһында ике ауыл советына бүленә: Сосновка ауыл советы һәм Шығай ауыл советы. Сосновка ауыл советы составына киләһе ауылдар керә: Сосновка ҡасабаһы, Рысыҡай ауылы, Сланцы ауылы, Арский ташы туристик базаһы, Новобельск ауылы.\n1992 йылдың 17 марты — Сосновка халыҡ депуттарының ауыл Советы, ауыл советы президиумы һәм БАССР Белорет районының ауыл хакимиәте.\n1995 йылдың 05 марты — Сосновка ауыл депутаттары советы һәм Башҡортостан Республикаһы Белорет районының ауыл хакимиәте.\n2003 йылдың 21 марты — Сосновка ауыл советы — Башҡортостан Республикаһы Белорет районы Сосновка ауыл советынын муниципаль берәмегенә әйләнә. 2004 йылда Новобельск ауылы Шығай ауыл советы составына керә.\n2006 йылдың 01 ғинуары — Башҡортостан Республикаһы Белорет районы муниципаль районының Сосновка ауыл советы ауыл биләмәһе.\n↑ 2,0 2,1 2,2 2,3 2,4 http://www.beladmin.ru/bash/munobor/selskie/detail.php?ID=19045\nhttps://ba.wikipedia.org/w/index.php?title=Сосновка_ауыл_Советы&oldid=941475 ҡабул ителгән\nПоследний раз редактировалась 6 апрель 2020 в 07:27\nБыл бит һуңғы тапҡыр 07:27 6 апрель 2020 үҙгәртелгән.